# শ্রেয়া ঘোষাল
সংক্ষিপ্ত ইউআরএল

| শ্রেয়া ঘোষাল |
| --- |
|  |
| জন্ম |  (1984-03-12) মার্চ ১২, ১৯৮৪ বহরমপুর, মুর্শিদাবাদ, পশ্চিমবঙ্গ, ভারত |
| জাতীয়তা | ভারতীয় |
| শিক্ষা | ইংরেজি |
| মাতৃশিক্ষায়তন | এসআইইএস কলেজ অব আর্টস, সায়েন্স অ্যান্ড কমার্স |
| পেশা | * নেপথ্য সঙ্গীতশিল্পী
* গীতিকার
* রেকর্ড প্রযোজক
 |
| কর্মজীবন | ১৯৯৭–বর্তমান |
| দাম্পত্য সঙ্গী | শিলাদিত্য মুখোপাধ্যায় (বি. ২০১৫) |
| পুরস্কার | পূর্ণ তালিকা |
| **সঙ্গীত কর্মজীবন** |
| ধরন | * নেপথ্য সঙ্গীতশিল্পী
* শাস্ত্রীয়
* গজল
* ভজন
* পপ
 |
| বাদ্যযন্ত্র | কণ্ঠ |
| লেবেল | সাগরিকা |
|  |
| ওয়েবসাইট | shreyaghoshal.com |
| স্বাক্ষর |
|  |

**শ্রেয়া ঘোষাল** (জন্ম: ১২ মার্চ ১৯৮৪) হলেন একজন ভারতীয় বাঙালি নেপথ্য সঙ্গীতশিল্পী। তিনি বলিউডের অসংখ্য চলচ্চিত্রে গান গেয়েছেন। হিন্দি ভাষা ছাড়াও তিনি বাংলা, নেপালি, তামিল, ভোজপুরি, তেলুগু, ওড়িয়া, গুজরাতি, মালয়ালম, মারাঠি, কন্নড়, পাঞ্জাবি ও অসমীয়া ভাষায় গান গেয়েছেন এবং নিজেকে ভারতীয় চলচ্চিত্রের অন্যতম শীর্ষস্থানীয় সঙ্গীতশিল্পী হিসেবে প্রতিষ্ঠিত করেছেন। তিনি চারবার জাতীয় চলচ্চিত্র পুরস্কার, চারবার কেরালা রাজ্য চলচ্চিত্র পুরস্কার, দুইবার তামিলনাড়ু রাজ্য চলচ্চিত্র পুরস্কার, সাতবার ফিল্মফেয়ার পুরস্কার, ও দশবার ফিল্মফেয়ার পুরস্কার দক্ষিণ অর্জন করেছেন।

শ্রেয়া ঘোষাল শৈশব থেকেই নেপথ্য কণ্ঠশিল্পী হওয়ার ইচ্ছা পোষণ করেন এবং মাত্র চার বছর বয়স থেকেই সঙ্গীতের তালিম নেওয়া শুরু করেন। ছয় বছর বয়সে তিনি শাস্ত্রীয় সঙ্গীতে তার আনুষ্ঠানিক শিক্ষা শুরু করেন। ষোল বছর বয়সে তিনি জিটিভির সা রে গা মা পা সঙ্গীত প্রতিযোগিতায় অংশগ্রহণ করেন এবং বিজয়ী হন। এই অনুষ্ঠানে অংশগ্রহণের মধ্য দিয়ে তিনি চলচ্চিত্র নির্মাতা সঞ্জয় লীলা ভন্সালীর মায়ের নজর কাড়েন। এই প্রতিযোগিতা জয়ের পর ২০০২ সালে ভন্সালীর প্রণয়মূলক নাট্যধর্মী *দেবদাস* চলচ্চিত্রে নেপথ্য কণ্ঠ দানের মাধ্যমে চলচ্চিত্রে নেপথ্য কণ্ঠশিল্পী হিসেবে তার বলিউডে অভিষেক ঘটে। এ চলচ্চিত্রের গানগুলোতে কণ্ঠ দিয়ে তিনি শ্রেষ্ঠ নারী নেপথ্য কণ্ঠশিল্পী বিভাগে জাতীয় চলচ্চিত্র পুরস্কার ও ফিল্মফেয়ার পুরস্কার, এবং নতুন সঙ্গীত প্রতিভা বিভাগে ফিল্মফেয়ার আর ডি বর্মণ পুরস্কারসহ একাধিক পুরস্কার অর্জন করেন।

চলচ্চিত্রের গানে নেপথ্য কণ্ঠ দানের পাশাপাশি ঘোষাল কয়েকটি টেলিভিশন সঙ্গীত অনুষ্ঠানে বিচারকের দায়িত্ব পালন করেছেন এবং মিউজিক ভিডিওতে অভিনয় করেছেন। তিনি বিশ্বজুড়ে সঙ্গীত কনসার্টে গান পরিবেশন করে থাকেন। মার্কিন যুক্তরাষ্ট্রের ওহাইও রাজ্য তাকে সম্মাননা প্রদান করে এবং সেখানকার গভর্নর টেড স্ট্রিকল্যান্ড ২০১০ সালের ২৬ জুনকে "শ্রেয়া ঘোষাল দিবস" বলে ঘোষণা দেয়। ২০১৩ সালের এপ্রিল মাসে তিনি লন্ডনে যুক্তরাজ্যের হাউজ অব কমন্সের সদস্যদের নিকট থেকে সম্মাননা লাভ করেন। তিনি পাঁচবার *ফোর্বস*-এর ভারতের শীর্ষ ১০০ তারকা তালিকায় স্থান করে নেন। ২০১৭ সালে প্রথম ভারতীয় সঙ্গীতশিল্পী হিসেবে মাদাম তুসো জাদুঘরে ঘোষালের মোমের মূর্তি স্থাপিত হয়।

## প্রারম্ভিক জীবন

শ্রেয়া ঘোষাল ১৯৮৪ সালের ১২ মার্চ পশ্চিমবঙ্গের মুর্শিদাবাদ জেলার বহরমপুরে এক বাঙালি ব্রাহ্মণ পরিবারে জন্মগ্রহণ করেন। তার পূর্বপুরুষেরা বাংলাদেশের বিক্রমপুরের হাঁসাড়া গ্রামের অধিবাসী। তিনি রাজস্থানের কোটার নিকটবর্তী রাওয়াতভাতা শহরে বেড়ে ওঠেন। তার পিতা বিশ্বজিৎ ঘোষাল ভারতীয় পারমাণবিক শক্তি নিগমের একজন তড়িৎ প্রকৌশলী হিসেবে কাজ করেন। তার মাতা সাহিত্যে স্নাতকোত্তর। তার কনিষ্ঠ ভাই সৌম্যদীপ ঘোষাল।

শ্রেয়া ঘোষাল রাওয়াতভাতার পরমাণু শক্তি কেন্দ্রীয় বিদ্যালয়ে অষ্টম শ্রেণি পর্যন্ত পড়াশোনা করেন। ১৯৯৫ সালে তিনি নতুন দিল্লিতে সঙ্গম কলা গ্রুপ কর্তৃক আয়োজিত অল ইন্ডিয়া লাইট ভোকাল সঙ্গীত প্রতিযোগিতায় অংশ নেন। ১৯৯৭ সালে তার পিতা ভাভা পরমাণু অনুসন্ধান কেন্দ্রে স্থানান্তরিত হলে তিনি তার পরিবারের সাথে মুম্বই চলে যান ও অণুশক্তি নগরে পরমাণু শক্তি কেন্দ্রীয় বিদ্যালয়ে ভর্তি হন। তিনি বিজ্ঞান বিষয়ে অধ্যয়নের জন্য পরমাণু শক্তি জুনিয়র কলেজে ভর্তি হন। কিন্তু তিনি জুনিয়র কলেজ ত্যাগ করেন এবং মুম্বইয়ের এসআইইএস কলেজ অব আর্টস, সায়েন্স অ্যান্ড কমার্সে ভর্তি হন এবং ইংরেজি বিষয়ে অধ্যয়ন করেন।

চার বছর বয়স থেকেই ঘোষাল সঙ্গীত শেখা শুরু করেন। তার মাতা তাকে তালিমে সহায়তা করতেন এবং তানপুরা বাজানোয় সঙ্গ দিতেন। শুরুতে তিনি অধিকাংশ ক্ষেত্রে বাংলা গান গাইতেন। ছয় বছর বয়সে তিনি হিন্দুস্তানি শাস্ত্রীয় সঙ্গীতে তার আনুষ্ঠানিক শিক্ষা শুরু করেন। ২০০০ সালে ষোল বছর বয়সে তিনি জিটিভির সা রে গা মা পা সঙ্গীত প্রতিযোগিতার শিশুদের বিশেষ পর্বে অংশগ্রহণ করেন এবং বিজয়ী হন। এই প্রতিযোগিতায় অংশগ্রহণকালে তিনি এই প্রতিযোগিতার বিচারক ও সুরকার কল্যাণজী বীরজী শাহের নজর কাড়েন। কল্যাণজীর পরামর্শেই তার পরিবার মুম্বইয়ে চলে আসেন। শ্রেয়া কল্যাণজীর কাছে দেড় বছর তালিম গ্রহণ করেন এবং পরে মুক্তা ভিড়ের নিকট শাস্ত্রীয় সঙ্গীতের তালিম চালিয়ে যান। তার প্রথম মঞ্চ পরিবেশনা ছিল একটি ক্লাবের বার্ষিক অনুষ্ঠানে। কোটাতেই তিনি ভারতীয় আধুনিক সঙ্গীতের প্রশিক্ষণ নেন।

## কর্মজীবন

### প্রারম্ভিক অ্যালবামসমূহ

শ্রেয়া ঘোষালের রেকর্ডকৃত প্রথম গান হল "গানরাজ রাঙ্গি নাচাতো", এটি লতা মঙ্গেশকরের গাওয়া একটি মারাঠি গানের কভার সংস্করণ। তার প্রথম স্টুডিও অ্যালবাম হল *বেঁধেছি বীণা*, যা ১৯৯৮ সালের ১লা জানুয়ারি প্রকাশিত হয়েছিল। এতে ১৪টি গান রয়েছে। তার শুরুর সময়ের আরও কয়েকটি গানের অ্যালবাম হল *ও তোতা পাখি রে*, *একটি কথা* (১৯৯৯), এবং *মুখর পরাগ* (২০০০)। ২০০২ সালে তিনি *রূপসী রাতে* নামে একটি বাংলা স্টুডিও অ্যালবামের রেকর্ড করেন। এছাড়া তিনি *বনমালী রে* (২০০২), এবং পরে *কৃষ্ণ বিনা আছে কে* (২০০৭) নামে দুটি ভক্তিমূলক গানের অ্যালবাম প্রকাশ করেন।

### ২০০২-২০০৪: নেপথ্য শিল্পী হিসেবে অভিষেক ও আলোচিত সাফল্য

ঘোষাল *ব্যায়রি পিয়া* গানের জন্য রাষ্ট্রপতি এপিজে আবদুল কালামের নিকট থেকে তার ১ম জাতীয় চলচ্চিত্র পুরস্কার গ্রহণ করছেন।
শ্রেয়া ঘোষাল দ্বিতীয়বারের মতো জিটিভির *সা রে গা মা পা* সঙ্গীত প্রতিযোগিতায় অংশগ্রহণের সময় বিখ্যাত চলচ্চিত্র পরিচালক সঞ্জয় লীলা ভন্সালীর নজর কাড়েন। ভন্সালীর মা এই অনুষ্ঠান দেখছিলেন এবং ঘোষালের গান পরিবেশনার সময় ভন্সালীকে তার পরিবেশনা দেখার জন্য ডাকেন। তার পরিবেশনা দেখার পর ভন্সালী তাকে তার পরবর্তী চলচ্চিত্রে কাজের সুযোগ দেওয়ার সিদ্ধান্ত নেন। ভন্সালী বলেন ঘোষালের কণ্ঠে নিষ্পাপতা ছিল যা *দেবদাস* (২০০২) চলচ্চিত্রের পারো চরিত্রের জন্য প্রয়োজন ছিল।

> আমাকে গানটির চূড়ান্ত রেকর্ডের পূর্বে একবার অনুশীলন করতে বলা হয়েছিল। আমি চোখ বন্ধ করে কোন বিরতি ছাড়াই গানটি গেয়েছিলাম। যখন আমি চোখ খুললাম, আমি দেখলাম রেকর্ডিং রুমের বাইরে ব্যাপক উত্তেজনা ও হুল্লোড়। তারপর সঞ্জয়জী বললেন আমি গানটি এত ভালো গেয়েছি যে তারা এক বারেই তা রেকর্ড করে নিয়েছে।
>
> — "ব্যায়রি পিয়া" গানের রেকর্ডিঙের অভিজ্ঞতা সম্পর্কে ঘোষাল

২০০০ সালে ভন্সালী ও সঙ্গীত পরিচালক ইসমাইল দরবার তাকে শরৎচন্দ্র চট্টোপাধ্যায় রচিত বিখ্যাত উপন্যাস দেবদাস অবলম্বনে নির্মিত *দেবদাস* চলচ্চিত্রে ঐশ্বর্যা রাই অভিনীত পার্বতী চরিত্রে কণ্ঠ দেওয়ার প্রস্তাব দেন। এ ছবিতে তিনি সে সময়ের প্রতিষ্ঠিত সঙ্গীতশিল্পী কবিতা কৃষ্ণমূর্তি, উদিত নারায়ণ, বিনোদ রাঠোড়, কৃষ্ণকুমার কুন্নথ, ও জসপিন্দর নরুলার সাথে পাঁচটি গানে কণ্ঠ দেন, সেগুলো হল "সিলসিলা ইয়ে চাহত কা", "ব্যায়রি পিয়া", "চলক চলক", "মোরে পিয়া" ও "ডোলা রে ডোলা"। তিনি যখন চলচ্চিত্রের জন্য তার প্রথম গান "ব্যায়রি পিয়া"-তে কণ্ঠ দেন তখন তার বয়স ছিল ষোল। সে সময়ে তার উচ্চ মাধ্যমিক পরীক্ষা আসন্ন ছিল, ফলে তিনি পড়াশোনার জন্য তার বই ও নোট স্টুডিওতে নিয়ে আসতেন। "ব্যায়রি পিয়া" গানটি তাৎক্ষণিক সফলতা অর্জন করে এবং বিভিন্ন চার্টের শীর্ষ স্থান দখল করে। তার নৈপুণ্যের সুবাদে ২০০৩ সালে তিনি নতুন সঙ্গীত প্রতিভা হিসেবে ফিল্মফেয়ার আর. ডি. বর্মণ পুরস্কার অর্জন করেন। এই চলচ্চিত্রের "ডোলা রে" গানটিতে কণ্ঠ দেওয়ার জন্য তিনি কবিতা কৃষ্ণমূর্তির সাথে যৌথভাবে শ্রেষ্ঠ নারী নেপথ্য কণ্ঠশিল্পী বিভাগে ফিল্মফেয়ার পুরস্কার, আইফা পুরস্কার, জি সিনে পুরস্কার লাভ করেন। এছাড়া *ব্যায়রি পিয়া* গানটির জন্য শ্রেষ্ঠ নারী নেপথ্য কণ্ঠশিল্পী বিভাগে জাতীয় চলচ্চিত্র পুরস্কার লাভ করেন।

*দেবদাস* চলচ্চিত্রে গান গাওয়ার পর তিনি তাৎক্ষণিক সফলতা অর্জন করেন এবং বিভিন্ন আঞ্চলিক চলচ্চিত্র শিল্পের গানে কণ্ঠ দেওয়ার জন্য তাকে প্রস্তাব দেওয়া হয়। ঘোষালের পরবর্তী কাজ ছিল দরবারের সুরারোপিত *দেশ দেবী*, এই চলচ্চিত্রে তিনি তিনটি গানে কণ্ঠ দেন।

পূর্ববর্তী কয়েকটি চলচ্চিত্রের ঐতিহ্যবাহী অর্ধ-শাস্ত্রীয় ধারার গান গাওয়ার পর ঘোষাল এম. এম. ক্রিমের সুরায়োজনে *জিসম* (২০০৩) চলচ্চিত্রে তিনি দুটি যৌন আবেদনময়ী গানে কণ্ঠ দেন, যার মাধ্যমে তিনি তার একই ধারার গানের ছাঁচ থেকে বেরিয়ে আসেন। ঘোষালের মতে, এই চলচ্চিত্রের "জাদু হ্যায় নাশা হ্যায়" ও "চলো তুমকো লেকার চলে" গান দুটি সবাইকে তার দিকে নতুন দৃষ্টিতে দেখতে বাধ্য করে এবং তার সামনে বৈচিত্রময় ভাবমূর্তির দুয়ার খোলে দেয়। তিনি "জাদু হ্যায় নাশা হ্যায়" গানের জন্য শ্রেষ্ঠ নারী নেপথ্য কণ্ঠশিল্পী বিভাগে তার দ্বিতীয় ফিল্মফেয়ার পুরস্কার লাভ করেন। এরপর তিনি আনু মালিকের সুরায়োজনে "অ্যায় মেরি জিন্দগি", "সীনা পাড়া" ও "আয়ি জো তেরি ইয়াদ" গানের নারী সংস্করণ ও ভজন-ধারার "হর তরফ" গানে কণ্ঠ দেন। "হর তরফ" গানে কণ্ঠ দেওয়ার পাশাপাশি তিনি *সায়া* (২০০৩) চলচ্চিত্রে প্রথমবারের মত পর্দায় উপস্থিত হন, যেখানে তাকে গান গাওয়া রত একজন স্কুল শিক্ষার্থী হিসেবে দেখা যায়। *ইনতেহা* ছাড়াও ঘোষাল মালিকের সুরায়োজনে আরও দুটি চলচ্চিত্রে কণ্ঠ দেন, সেগুলো হল *মুন্না ভাই এম.বি.বি.এস.* ও *এলওসি: কারগিল*। তন্মধ্যে তিনি প্রথম চলচ্চিত্রটিতে "চন চন" ও দ্বিতীয় চলচ্চিত্রটিতে "প্যায়ার ভরা গীত" গানে সোনু নিগমের সাথে কণ্ঠ দেন। এছাড়া ঘোষাল "তু হি বাতা জিন্দগি" গানের নারী সংস্করণের মধ্যে দিয়ে শঙ্কর-এহসান-লায়ের সাথে তার প্রথম গান রেকর্ড করেন। *দ্য হিন্দু* গানটিকে পূর্নোদ্দ্যম বলে উল্লেখ করে লিখে যে তিনি এই গানের জন্য "প্রয়োজনীয় অনুভূতি প্রদর্শনে নিরপেক্ষতার পরিচয় দিতে সমর্থ হয়েছেন।"

২০০৪ সালে ঘোষাল *থোড়া তুম বদলো থোড়া হাম* অ্যালবামের চারটি গানে কণ্ঠ দেন। *বলিউড হাঙ্গামা*র জোগিন্দর টুতেজা গানগুলিকে "গড়পড়তা" বলে উল্লেখ করেন। তবে তিনি ঘোষালের *খাকি* চলচ্চিত্রের গান পরিবেশনায় "মুগ্ধ" হন এবং বলেন যে ঘোষালের কণ্ঠ ঐশ্বর্যা রাইয়ের জন্য মানানসই এবং "ওয়াদা রাহা" গানের সাথে বিশ্বাসযোগ্য। অধিকন্তু, সোনু নিগমের সাথে তার দুটি দ্বৈত গান "দিল ডুবা" ও "ইয়ুঁ হি তুম মুঝসে"ও সঙ্গীত সমালোচকদের নিকট থেকে ইতিবাচক পর্যালোচনা অর্জন করে। এছাড়া *গর্ব: প্রাইড অ্যান্ড অনার* চলচ্চিত্রের "হাম তুমকো নিগাহোঁ মেঁ" ও "সোনিয়ে" গান দুটিতে তার কণ্ঠ প্রদান প্রসঙ্গে টুতেজা বলেন যে "ঘোষালের কণ্ঠ প্রতিনিয়তই বর্তমান অভিনেত্রীদের জন্য আরও বেশি উপযোগী হচ্ছে।" *দিল বেচারা প্যায়ার কা মারা* ছাড়াও ঘোষাল নিখিল-বিনয়ের সাথে আরও কয়েকটি চলচ্চিত্রে কাজ করেন, সেগুলো হল *ফির মিলেঙ্গে* চলচ্চিত্রের "বেতাব দিল হ্যায়", এবং *মুসকান* চলচ্চিত্রের "ও হো তুম"।

নাদিম-শ্রাবণের *তুমসা নহিঁ দেখা: আ লাভ স্টোরি* (২০০৪) চলচ্চিত্রের সুরায়োজনের সময়েই একে ঘোষালের সবচেয়ে সফল অ্যালবাম বলে গণ্য হয়, কারণ তিনি এই অ্যালবামের একটি গান ব্যতীত সবকয়টি গানে কণ্ঠ দেন। তিনি এই অ্যালবামের জন্য জ্যাজ থেকে শুরু করে হালকা প্রণয়মূলক সুরসহ বিভিন্ন ধারার গান পরিবেশন করেন। ঘোষালের মতে, এই অ্যালবামটি তাকে তার গান গাওয়ার সামর্থের সকল ক্ষেত্রের অভিজ্ঞতা অর্জনে সহায়তা করে। এছাড়া ঘোষাল আনু মালিকের সুরায়োজনে *ম্যাঁয় হুঁ না* (২০০৪) চলচ্চিত্রে শীর্ষ গান ছাড়াও "তুমহে জো ম্যাঁয়নে দেখা" ও "গোরি গোরি" গানে কণ্ঠ দেন। *মিড ডে* ইতিবাচক মন্তব্য করে বলে যে ঘোষাল "ম্যাঁয় হুঁ না" গানের জন্য "যথোপযুক্ত সঙ্গ" দিয়েছেন, অন্যদিকে *রেডিফ.কম*-এর সীমা পান্ত তার পরিবেশনায় মুগ্ধ হন। এই বছরে তিনি প্রথমবারের মত রাজেশ রোশন ও ডাবু মালিকের সাথে কাজ করেন। তিনি রোশনের সুরায়োজনে *অ্যায়তবার* চলচ্চিত্রের "সাঁসেইঁ গুলনে লাগি" গানে এবং মালিকের সুরায়োজনে *ধুম* চলচ্চিত্রের "শিকদুম" গানে কণ্ঠ দেন।

### ২০০৫-২০০৭: প্রতিষ্ঠিত সঙ্গীতশিল্পী

ঘোষাল *পল পল* গানের জন্য রাষ্ট্রপতি প্রতিভা পাটিলের নিকট থেকে তার ২য় জাতীয় চলচ্চিত্র পুরস্কার গ্রহণ করছেন।
ঘোষাল *পহেলি* (২০০৫) চলচ্চিত্রে "ধীরে জলনা" গানে কণ্ঠ দিয়ে তার দ্বিতীয় জাতীয় চলচ্চিত্র পুরস্কার অর্জন করেন। *ডেইলি নিউজ অ্যান্ড অ্যানালিসিস*-এ বলা হয়, গানটি "হিন্দি চলচ্চিত্রের সঙ্গীতে শাস্ত্রীয় ও জনপ্রিয় ধারার ভারসাম্য ছড়িয়েছে।" "ধীরে জলনা" গানটি ছাড়াও এম. এম. ক্রিমের সুরে তার আরও দুটি গান - "কঙ্গনা রে" ও "মিন্নত করে" শোনা যায়। তিনি ক্রিমের সুরায়োজনে *রোগ* চলচ্চিত্রের "গুজার না যায়ে" গানেও কণ্ঠ দেন। *পরিণীতা* (২০০৫) চলচ্চিত্রে তিনি প্রথমবারের মত শান্তনু মৈত্রের সুরায়োজনে কণ্ঠ দেন। এতে তিনি সোনু নিগমের সাথে চারটি গানে কণ্ঠ দেন, তন্মধ্যে রয়েছে "পিয়ু বলে", "কষ্ট মাজা" ও "সুনা মন কা অঙ্গন"। এরপর এই যুগল *ইয়াহাঁ* অ্যালবামের একসাথে কাজ করেন, এতে তিনি "নাম আদা লিখনা", "উরজু উরজু দুরকুত" ও পাঞ্জাবি ভাষার "মেলে চালিয়াঁ" গানে কণ্ঠ দেন। দুটি চলচ্চিত্রেই ঘোষালের কাজ ভূয়সী প্রশংসা লাভ করে। ঘোষাল "পিয়ু বলে" গানের জন্য ফিল্মফেয়ার পুরস্কারের মনোনয়ন লাভ করেন, এবং স্ক্রিন পুরস্কার ও জি সিনে পুরস্কার অর্জন করেন। প্রতিবেদনে প্রকাশিত হয় যে এই গানটির নারী কণ্ঠের জন্য অনেকজন শিল্পীর অডিশন নেওয়ার পর ঘোষালকে গানটি গাওয়ার জন্য নির্বাচন করা হয়। এক সাক্ষাৎকারে মৈত্র বলেন, "প্রদীপ গানটির মাঝে কিছুটা হাসির কম্পিত আওয়াজ চেয়েছিলেন এবং তিনি তা খুব সহজে করেছিলেন।"

"পিয়ু বলে" গানের পাশাপাশি তিনি *জেহের* চলচ্চিত্রের "আগার তুম মিল যাও" গানের পরিবেশনার জন্য আরেকটি ফিল্মফেয়ার পুরস্কারের মনোনয়ন লাভ করেন। এই গানটি ও একই চলচ্চিত্রের "জানে জা জানে জা" গানটি সঙ্গীত সমালোচকদের প্রশংসা অর্জন করে। হিমেশ রেশামিয়ার "আশিক বানায়া আপনে" গানে পার্শ্ব শিল্পী হিসেবে গান গাওয়ার পাশাপাশি একই বছর রেশামিয়ার সুরায়োজনে তার আরও কয়েকটি গান শোনা যায়। আনু মালিকের সুরায়োজনে তার গাওয়া "পেহলে সে" গানের পর্যালোচনায় *বলিউড হাঙ্গামা* লিখে, "ঘোষাল পরিপক্ব কায়দার গান করেন এবং নিজেকে নির্ভরযোগ্য নেপথ্য কণ্ঠশিল্পী হিসেবে প্রমাণ করতে আবারো ভালো করেছেন।" বিশাল-শেখরের সুরারোপিত *শব্দ* চলচ্চিত্রের "বলো তো" গানের জন্যও একই অনুভূতি ব্যপ্ত হয়েছিল।

২০০৬ সালে ঘোষাল *বিবাহ* প্রথমবারের মত রবীন্দ্র জৈনের সুরে সঙ্গীত পরিবেশন করেন। তিনি উদিত নারায়ণের সাথে তিনটি দ্বৈত গানে কণ্ঠ দেন, সেগুলো হল "মুঝে হক হ্যায়", "দো আনজানে আজনবি" ও "মিলন আভি আধা আধুরা হ্যায়"। এই চলচ্চিত্রের জন্য তিনি বাবুল সুপ্রিয়র সাথে "হামারি শাদী মেঁ", পামেলা জৈনের সাথে দুই বোনের আলাপচারিতাসহ গাওয়া "ও জিজি" এবং জৈনের সাথে একটি ভজনে কণ্ঠ দেন। রূপ কুমার রাঠোড়ের সুরে *ও লমহে* চলচ্চিত্রে "সো জাওঁ ম্যাঁয়" গানে তার অবিভূত করা কণ্ঠ প্রশংসিত হয়। দীর্ঘ গান হওয়া সত্ত্বেও এই অ্যালবামের এই গানটি বিশেষভাবে সমাদৃত হয়। এই বছরে তিনি প্রথমবারের মত সুনিধি চৌহানের সাথে দ্বৈত গান পরিবেশন করেন। তারা সেলিম-সুলেমানের সুরে *ডোর* (২০০৬) চলচ্চিত্রে একাধিক সঙ্গীতশিল্পী-সমৃদ্ধ গান "ইমান কা আসর" গানে কণ্ঠ দেন। তিনি শান্তনু মৈত্রর সুরে *লাগে রাহো মুন্না ভাই* চলচ্চিত্রে "বান্দে মেঁ থা দম" গানে পার্শ্ব শিল্পী হিসেবে গান গাওয়ার পাশাপাশি সোনু নিগমের সাথে প্রণয়মূলক দ্বৈত গান "পল পল"-এ কণ্ঠ দেন। এই গানটির জন্য তিনি ৫২তম ফিল্মফেয়ার পুরস্কারে শ্রেষ্ঠ নারী নেপথ্য কণ্ঠশিল্পী বিভাগে মনোনীত হন। এছাড়াও বিশাল ভারদ্বাজের সুরে তার গাওয়া "ও সাথী রে" গানটি অন্তরঙ্গ ও গভীর ভালোবাসার অনুভূতি এনে দেয়।

২০০৬ সালে রাজেশ রোশনের সুরে ঘোষালের গাওয়া *কৃষ* চলচ্চিত্রের "প্যায়ার কী এক কাহানি", "কোই তুমসা নহিঁ", ও "চোরি চোরি চুপকে চুপকে" গানগুলি সমালোচকদের প্রশংসা লাভ করে। *বলিউড হাঙ্গামা* এই অ্যালবামের পর্যালোচনায় লিখে, "ঘোষাল খুবই দক্ষ এবং বড় প্রকল্পে তার উপস্থিতির ধারাবাহিকতা ধরে রেখেছেন।" এতে আরও বলা হয় যে ঘোষাল "শ্রেণী, গুণ ও কৌশল"-এর দিক থেকে অলকা ইয়াগনিকের স্তরে পৌঁছেছেন। এই বছর এ. আর. রহমানের সুরে তামিল ভাষার *সিল্লুনু অরু কাদল* (২০০৬) চলচ্চিত্রে *মানবে ভা* গানটির জন্য তিনি ফিল্মফেয়ার পুরস্কার দক্ষিণ ও তামিলনাড়ু রাজ্য চলচ্চিত্র পুরস্কার লাভ করেন।

ঘোষাল *ইয়ে ইশ্‌ক হায়ে* গানের জন্য রাষ্ট্রপতি প্রতিভা পাটিলের নিকট থেকে তার ৩য় জাতীয় চলচ্চিত্র পুরস্কার গ্রহণ করছেন।
২০০৭ সালে হিমেশ রেশামিয়া অভিনীত প্রথম চলচ্চিত্র *আপ কা সুরুর*-এ রেশামিয়ার সুরে তার সাথে ঘোষালের গাওয়া "ইয়ে তেরা মেরা মিলনা" ও "ঝুট নহি বোলনা" দ্বৈত গান দুটি প্রশংসিত হয় এবং এই অ্যালবামটি ছিল এই বছরের সপ্তম সর্বোচ্চ বিক্রীত অ্যালবাম। এরপর তিনি *খোয়া খোয়া চান্দ* চলচ্চিত্রের জন্য মুজরা ধারার একটি ঠুমরি রেকর্ড করেন। শান্তনু মৈত্রের সুরে "চালে আও সাইয়াঁ" শিরোনামের গানটি ঘোষালের ভিন্ন ধারার কণ্ঠের জন্য বিশেষভাবে প্রশংসিত হয়। এছাড়া তিনি এই অ্যালবামের আরও দুটি গানের কণ্ঠ দেন, সেগুলো হল "সখী পিয়া" ও "তিরক তিরক"। মৈত্রের সুরে তিনি পুনরায় *লাগা চুনরি মেঁ দাগ* চলচ্চিত্রে "হাম তো অ্যায়সে হ্যাঁয়" গানে মোহিত চৌহানের সাথে গান পরিবেশন করেন, এতে স্বানন্দ কিরকিরে ও প্রণব বিশ্বাস পার্শ্ব শিল্পী হিসেবে কণ্ঠ দেন। রাজা সেন এই চলচ্চিত্রের "কাচ্ছি কালিয়াঁ" গানটিকে এর "বাজে পুনর্মিশ্রণ আবহ"-এর জন্য কম আবেদনপূর্ণ বলে মনে করেন, তবে তিনি এই গানের জন্য প্রয়োজনীয় ভিত্তি গড়ে তুলতে ভূমিকা রাখায় ঘোষাল, চৌহান, কেকে, নিগমের প্রশংসা করেন। তিনি *সাওয়ারিয়া* চলচ্চিত্রে মন্টি শর্মার সুরারোপিত "মাশা-আল্লাহ" গানে নেপথ্যে আলাপে অংশ নেওয়া ছাড়াও "জান-ই-জাঁ" ও "সওয়ার গয়ি" গানে তার কণ্ঠ শোনা যায়। একই অ্যালবামের জন্য তিনি প্রথমবারের মত সঞ্জয় লীলা ভন্সালীর সুরে "থোড়ে বদমাশ" গানে কণ্ঠ দেন।

তিনি এ. আর. রহমানের সুরে মণি রত্নম পরিচালিত *গুরু* চলচ্চিত্রে *বারসো রে* গানটিতে কণ্ঠ দেন। *ওয়ানইন্ডিয়া* এক পর্যালোচনায় ঘোষালের এই গান পরিবেশনার প্রশংসা করে এবং মন্তব্য করে যে এটি তার পূর্ববর্তী রেকর্ডসমূহের তুলনায় ভিন্ন অবতার। এই গানটির জন্য তিনি শ্রেষ্ঠ নারী নেপথ্য কণ্ঠশিল্পী বিভাগে ফিল্মফেয়ার পুরস্কার, আইফা পুরস্কার, জি সিনে পুরস্কার, ও স্ক্রিন পুরস্কার লাভ করেন। একই বছর প্রীতম চক্রবর্তীর সুরে *জব উই মেট* চলচ্চিত্রের "ইয়ে ইশ্‌ক হায়ে" গানটি তাকে তার তৃতীয় জাতীয় চলচ্চিত্র পুরস্কার এনে দেয়। এই যুগল একই বছর *ভুল ভুলাইয়া* (২০০৭) চলচ্চিত্রে শাস্ত্রীয় ধারার "মেরে ঢোলনা" গান রেকর্ড করেন। এই গানে এম. জি. শ্রীকুমার তার বিপরীতে কণ্ঠ দেন। গানটির চূড়ান্ত পর্যায়ে এর টানের জন্য বিশেষভাবে প্রশংসিত হয়। ঘোষাল বিশাল-শেখরের সুরে কয়েকটি গানে কণ্ঠ দেন এবং *তা রা রাম পাম* চলচ্চিত্রের থিম গান ও প্রণয়মূলক গান "ম্যাঁয় আগার কাহুঁ" এবং *ওম শান্তি ওম* চলচ্চিত্রের নৃত্যের গান "ধুম তানা"র জন্য প্রশংসিত হয়। দ্বিতীয় গানটিতে তার গায়কীর ধরনকে কয়েকজন সমালোচক এস জনকীর গায়কীর সাথে তুলনা করেন। এই বছর ঘোষাল ইলাইয়ারাজার সুরে *চিনি কম* চলচ্চিত্রের গানে কণ্ঠ দেন।

### ২০০৮-২০১৪: আরও সাফল্য

২০১১-এ মিউজিক আপাতবাস্তব টেলিভিশন অনুষ্ঠান *এক্স-ফ্যাক্টর*-এ ঘোষাল
২০০৮ সালে তিনি *ইউ মি অউর হাম*, *সির্ফ*, *ঘটোৎকচ*, *দশাবতার*, *মেরে বাপ পেহলে আপ*, *দে তালি*, *হাল-এ-দিল*, *থোড়া প্যায়ার থোড়া ম্যাজিক* ও *কিসমত কানেকশন* চলচ্চিত্রের গান গাওয়ার পর প্রীতম চক্রবর্তীর সুরে তার গাওয়া *সিং ইজ কিং* (২০০৮)-এর "তেরি ওর" গানটি জনপ্রিয়তা লাভ করে। এটি সঙ্গীত সমালোচকদের নিকট থেকে মিশ্র পর্যালোচনা লাভ করে। এই গানটির জন্য তিনি শ্রেষ্ঠ নারী নেপথ্য কণ্ঠশিল্পী বিভাগে তার চতুর্থ ও সবমিলিয়ে পঞ্চম ফিল্মফেয়ার পুরস্কার অর্জন করেন। এরপর তিনি *বাচনা অ্যায় হাসিনো*, *গড তুসি গ্রেট হো*, *ওয়েলকাম টু সজ্জনপুর*, *কিডন্যাপ*, *কর্জ*, *এক বিবাহ... অ্যায়সা ভি*, *দোস্তানা*, ও *যুবরাজ* চলচ্চিত্রের গানে কণ্ঠ দেন। তিনি বাংলা চলচ্চিত্র *অন্তহীন...* (২০০৮)-এর "ফেরারি মন" এবং মারাঠি চলচ্চিত্র *জোগওয়া* (২০০৮)-এর "জিব রংলা" গানে কণ্ঠ দিয়ে তার চতুর্থ জাতীয় চলচ্চিত্র পুরস্কার অর্জন করেন।

২০১০ সালে ইংরেজি ভাষার *হোয়েন হ্যারি ট্রাইস টু ম্যারি* চলচ্চিত্রের গানে কণ্ঠ দিয়ে তার ইংরেজি চলচ্চিত্রে অভিষেক ঘটে। একই বছর মালয়ালম চলচ্চিত্র *আনোয়ার*-এ তার গাওয়া গানগুলো বেশ জনপ্রিয়তা লাভ করে। এই চলচ্চিত্রের "কিজাক পুক্কুম" গানে কণ্ঠ দিয়ে তিনি শ্রেষ্ঠ মালয়ালম নেপথ্য কণ্ঠশিল্পী বিভাগে ফিল্মফেয়ার পুরস্কার দক্ষিণ লাভ করেন। ঘোষাল এই বছর *ব্যান্ড বাজা বারাত* চলচ্চিত্রে সেলিম-সুলেমানের সুরে "আধা ইশ্‌ক" গানে কণ্ঠ দেন। *গ্ল্যামশাম*-এর সত্যজিৎ বলেন, "শ্রেয়া ঘোষালের নারী কণ্ঠের বুনট গীতিকবিতার জন্য সর্বদাই নির্ভরযোগ্য।"

২০১১ সালে ঘোষাল সচিন-জিগরের সুরে তোচি রায়নার সাথে *শোর ইন দ্য সিটি* চলচ্চিত্রের দ্বৈত গান "সাইবো" রেকর্ড করেন। *গ্ল্যামশাম*-এর সত্যজিৎ লিখেন, "শ্রেয়া ঘোষালের সুমধুর সুর ও সম্মোহনকারী সুললিত ধারার গায়কীর সাথে "সাইবো" গানটি নিস্তরঙ্গ বিস্ময় যা প্রণয়ের অনুভূতিকে পূর্ণতা দান করেছে।" এরপর এই বছরে তিনি *বডিগার্ড* (২০১১) চলচ্চিত্রে রাহাত ফাতেহ আলী খানের সাথে দ্বৈত গান "তেরি মেরি"-তে কণ্ঠ দেন। হিমেশ রেশামিয়ার সুরারোপিত গানটি ইতিবাচক ও মিশ্র পর্যালোচনা লাভ করে। *এনডিটিভি* গানটিকে "মাঝারি গতির ও গড়পড়তা" বলে অভিহিত করে। ঘোষাল এরপর বাপ্পী লাহিড়ীর সাথে *দ্য ডার্টি পিকচার*-এর "ও লা লা" গানে কণ্ঠ দেন। *গ্ল্যামশাম*-এর আবিদ লিখেন, "শ্রেয়া ঘোষাল তাৎক্ষণিকভাবে সুরকৃত ও বিনোদন প্রদানকারী এবং সুন্দর পরিবেশনার সাথে হাস্যকর টেম্পো ধরে রেখেছেন।" ঘোষাল এই বছরের "সাইবো" ও "তেরি মেরি" গানের জন্য আরও দুটি ফিল্মফেয়ার পুরস্কারের মনোনয়ন লাভ করেন।

২০১২ সালে টরোন্টোতে একটি কনসার্টে গান পরিবেশন করছেন ঘোষাল
ঘোষাল ২০১২ সালে *অগ্নিপথ* চলচ্চিত্রের জনপ্রিয় আইটেম গান "চিকনি চামেলি"-তে কণ্ঠ দেন। অজয়-অতুল সুরারোপিত গানটি তাদের মারাঠি চলচ্চিত্র *জত্রা: হায়লাগাড রে টায়লাগাড*-এর "কোম্বডি পালালি" গানের হিন্দি পুনঃসংস্করণ। *বলিউড হাঙ্গামা*র জোগিন্দর টুতেজা লিখেন, "শ্রেয়া ঘোষালের বিশেষ প্রশংসার দাবীদার, তিনি তার গায়কীতে বড় ধরনের পরিবর্তন এনেছেন এবং সাফল্য অর্জন করেছেন। তিনি এই সময়ের চাহিদা অনুযায়ী কৃত্রিমতাবর্জিত স্বাদ নিয়ে এসেছেন, এবং তার পরিবেশনা অসাধারণ।" তিনি এই গানের জন্য এই বছরে তার প্রাপ্ত দুইটি ফিল্মফেয়ারের মনোনয়নের একটি মনোনয়ন লাভ করেন। পরবর্তী সময়ে তিনি বলেন যে গানটির কুরুচিপূর্ণ গীতের কারণে গানটি গাওয়া তার জন্য খুবই অস্বস্তিকর ছিল এবং তিনি এর কয়েকটি শব্দ পরিবর্তনের অনুরোধ করেছিলেন। একই বছর তিনি সাজিদ-ওয়াজিদের সুরে *রাউডি রাঠোড়* চলচ্চিত্রের চারটি গানে কণ্ঠ দেন, যা সমালোচকদের নিকট থেকে মিশ্র প্রতিক্রিয়া লাভ করে। *ফিল্মফেয়ার*-এর দেবেশ শর্মা সাজিদের সাথে তার দ্বৈত গান "ধাড়াং ধাং ধাং" সম্পর্কে মন্তব্য করেন, "শ্রেয়া ঘোষাল তার পরিবেশনায় ১৯৯০-এর দশকের তড়কা নিয়ে এসেছেন" এবং ঘুমপাড়ানি গান "চন্দনিয়া" সম্পর্কে তিনি বলেন "শ্রেয়া ঘোষাল অলকা ইয়াগনিকের মত রহস্যময়ভাবে গেয়েছেন এবং প্রমাণ করেছেন তিনি সকল প্রকার গানের শিল্পী।" *বলিউড হাঙ্গামা*র জোগিন্দর টুতেজা "চন্দনিয়া" সম্পর্কে বলেন, "শ্রেয়া ঘোষাল পারিপার্শ্বিকতার চাহিদা অনুযায়ী যে কোন ধরনেই মানানসই হতে পারেন।" "তেরা ইশ্‌ক বড়া তিখা" গানটি সঙ্গীত সমালোচকদের নিকট থেকে মিশ্র প্রতিক্রিয়া লাভ করে। একই বছর ঘোষাল *স্টুডেন্ট অব দ্য ইয়ার* চলচ্চিত্রে উদিত নারায়ণ, বিশাল দাদলানি ও শেখর রবজিয়ানির সাথে "রাধা" গানে কণ্ঠ দিয়ে সমাদৃত হন। এছাড়া তিনি এ. আর. রহমানের সুরে *জব তক হ্যায় জান* চলচ্চিত্রে মোহিত চৌহানের সাথে "সাঁস" গানে কণ্ঠ দেন। গানটি সমালোচকদের মিশ্র থেকে ইতিবাচক প্রতিক্রিয়া লাভ করে। *ইন্ডিয়া টাইমস*-এর এক জরিপে, "সাঁস" গানটি "২০১২ সালের সবচেয়ে প্রণয়মূলক গান"-এর খেতাব অর্জন করে। এই গানটির জন্য তিনি এই বছরে তার অপর ফিল্মফেয়ার পুরস্কারের মনোনয়ন লাভ করেন।

শ্রেয়া ঘোষাল *স্টার ভয়েস অব ইন্ডিয়া - ছোটে উস্তাদ* গানের প্রতিযোগিতায় গায়ক কুণাল গাঞ্জাওয়ালা ও সুরকার প্রীতম চক্রবর্তীর সাথে বিচারকের ভূমিকা পালন করেছেন। এছাড়া তিনি সঙ্গীত প্রতিযোগিতামূলক অনুষ্ঠান *এক্স-ফ্যাক্টর*-এ গায়ক সোনু নিগম ও চলচ্চিত্র পরিচালক সঞ্জয় লীলা ভন্সালীর সাথে বিচারকের দায়িত্ব পালন করেছেন। ২০১৩ সালে ঘোষাল বিশাল দাদলানি ও শেখর রবজিয়ানির সাথে ইন্ডিয়ান আইডল জুনিয়রের প্রথম মৌসুমে বিচারকের দায়িত্ব পালন করেন।

২০১৪ সালে গ্লোবাল ইন্ডিয়ান মিউজিক অ্যাকাডেমি পুরস্কারে ঘোষাল
২০১৩ সালের প্রারম্ভে ঘোষাল *হিম্মতওয়ালা* চলচ্চিত্রের দুটি দ্বৈত গানে কণ্ঠ দেন, সেগুলো হল *ন্যায়নো মেঁ সপ্না* ও "তাকি ও তাকি"। মূল গান দুটির সুর করেছিলেন বাপ্পী লাহিড়ী, যা সাজিদ-ওয়াজিদ পুনঃসৃষ্টি করেন। দুটি গানই সঙ্গীত সমালোচকদের নিকট থেকে ইতিবাচক প্রতিক্রিয়া লাভ করেন। "ন্যায়নো মেঁ সপ্না" গানটি সম্পর্কে *এনডিটিভি*র সমালোচক মন্তব্য করেন, "শ্রেয়া ঘোষালের কণ্ঠ শুনে মনে হচ্ছিল এই গানটির জন্য তিনি পূর্বনির্ধারিত ছিলেন" এবং "তাকি ও তাকি" গানটি সম্পর্কে বলেন, "ঘোষাল আবারও এই শিল্পে তার তেজের প্রমাণ দিয়েছেন।" "ন্যায়নো মেঁ সপ্না" সম্পর্কে *কইমই*-এর শিবি বলেন, "শ্রেয়া ঘোষাল লতা মঙ্গেশকরের স্থলাভিষিক্ত হয়েছেন এবং চমৎকার কাজ করেছেন।" ঘোষাল *আশিকি ২* চলচ্চিত্রে অঙ্কিত তিওয়ারির সুরে "সুন রাহা হ্যায়" গানের নারী সংস্করণে কণ্ঠ দেন। তিনি তিওয়ারির গাওয়া এই গানের পুরুষ সংস্করণ থেকেও অধিক সমালোচনামূলক প্রশংসা অর্জন করেন। এরপর তিনি *রানঝানা* চলচ্চিত্রের জন্য এ. আর. রহমানের সুরে "বানারসিয়া" গান পরিবেশন করেন। গানটি বহুলাংশে ইতিবাচক পর্যালোচনা অর্জন করে। ঘোষাল সোনু নিগমের সাথে *কৃষ ৩* চলচ্চিত্রের দ্বৈত গান "গড, আল্লাহ অউর ভগবান"-এ কণ্ঠ দেন। গানটি নেতিবাচক পর্যালোচনা লাভ করে। ঘোষাল এরপর *গোলিয়োঁ কী রাসলীলা রাম-লীলা* চলচ্চিত্রের দুটি গান রেকর্ড করেন, সেগুলো হল "ধুপ" ও "নাগাড়া সাং ঢোল"। দুটি গানের সুর করেন চলচ্চিত্রটির পরিচালক সঞ্জয় লীলা ভন্সালী। প্রথম গানটির জন্য তিনি ইতিবাচক ও মিশ্র প্রতিক্রিয়া লাভ করেন, এবং দ্বিতীয় গানটির জন্য ইতিবাচক পর্যালোচনা লাভ করেন। *কইমই*-এর মোহর বসু "ধুপ" গানের প্রসঙ্গে লিখেন, "শ্রেয়া ঘোষালের কণ্ঠ গুনগুন করে ওঠে এবং গানটিতে গভীর অনুভূতি প্রদান করে। তীব্র অনুভূতি নিয়ে গাওয়া ও স্তুতিমূলক বিষয়বস্তুর গানটি প্রমাণ করে কেন ঘোষাল প্রাজ্ঞ সঙ্গীতজ্ঞদের সাথে তুলনীয়।" ঘোষাল এই বছর "সুন রাহা হ্যায়" ও "নাগাড়া সাং ঢোল" গানের জন্য ফিল্মফেয়ার পুরস্কারের মনোনয়ন লাভ করেন।

২০১৪ সালে ঘোষাল *পিকে* চলচ্চিত্রের তিনটি গান রেকর্ড করেন, সেগুলো হল "নাঙ্গা পুঙ্গা দোস্ত", শানের সাথে দ্বৈত গান "চার কদম" এবং সোনু নিগমের সাথে দ্বৈত গান "লাভ ইজ আ ওয়েস্ট অব টাইম"। এরপর তিনি বিশাল-শেখরের সুরে *হ্যাপি নিউ ইয়ার* চলচ্চিত্রের "মানওয়া লাগে" গানে অরিজিৎ সিঙের সাথে কণ্ঠ দেন। গানটি ইউটিউবে প্রকাশের পর ৪৮ ঘণ্টায় বিশ্বব্যাপী ২ মিলিয়ন বার দেখা হয়। এই গানের জন্য ঘোষাল আরেকটি ফিল্মফেয়ার পুরস্কারের মনোনয়ন লাভ করেন।

### ২০১৫-২০১৯: কর্মজীবনে অগ্রগতি

২০১৫ সালে একটি কনসার্টে গান গাইছেন ঘোষাল
২০১৫ সালে ঘোষাল এ. আর. রহমানের সুরে *আই* চলচ্চিত্রে কাজ করেন। তামিল ভাষায় মূল গান "পুক্কালে সত্রু ওয়িবেডুঙ্গল"-এ হরিচরণের সাথে কণ্ঠ দেওয়ার পাশাপাশি তিনি অরিজিৎ সিঙের সাথে হিন্দি সংস্করণ "তু চলে" ও হরিচরণের সাথে তেলুগু সংস্করণ "পুলানে কুনুকেয়ামান্তা" গানে কণ্ঠ দেন। তামিল ভাষার মূল গানটি সঙ্গীত সমালোচকদের নিকট থেকে ইতিবাচক পর্যালোচনা লাভ করে, বিশেষ করে সমালোচকগণ ঘোষালের কণ্ঠের প্রশংসা করেন। *ইন্টারন্যাশনাল বিজনেস টাইমস*-এর নিকি ভি.পি. তামিল সংস্করণটির ব্যাপারে মন্তব্য করেন, "হরিচরণের সুস্পষ্ট কণ্ঠ, শ্রেয়ার হিন্দুস্তানি গায়কী গানটিকে চার্ট-বাস্টারে রূপ দিয়েছে। শ্রেয়া ঘোষাল প্রসঙ্গে, তার গায়কীর প্রশংসা করার জন্য অভিধানে আমাদের নতুন বিশেষণ খুঁজতে হবে।" এই বছর তিনি *হামারি আধুরি কাহানী* চলচ্চিত্রে অমি মিশ্র'র সুরে "হাসি" গানের নারী সংস্করণে কণ্ঠ দেন, যা অমি মিশ্র'র গাওয়া পুরুষ সংস্করণ থেকে অধিক সমাদৃত হয়। *ফিল্মফেয়ার*-এর দেবেশ শর্মা মন্তব্য করেন, "শ্রেয়া ঘোষালের গাওয়া "হাসি" গানের নারী সংস্করণটি অতিথি সুরকার অমি মিশ্র'র নিজের গাওয়া পুরুষ সংস্করণের চেয়ে বেশি কার্যকর। ঘোষাল তার অনবদ্য প্রচেষ্টার ও কোমল সঙ্গীতায়োজনের মধ্য দিয়ে সর্বোপরি গানটিকে অনন্য উচ্চতায় নিয়ে গেছেন।" এছাড়া তিনি *ব্রাদার্স* চলচ্চিত্রে অজয়-অতুলের সুরে "গায়ে যা" গানের নারী সংস্করণে কণ্ঠ দেন, যা সঙ্গীত সমালোচকদের নিকট থেকে ইতিবাচক পর্যালোচনা অর্জন করে। *দ্য টাইমস অব ইন্ডিয়া* লিখে, "শ্রেয়া ঘোষাল তার এই পরিবেশনার জন্য মিষ্টিস্বভাবের ক্ষুদ্রকায় পরীর মত সুর দিয়েছেন।" *গ্ল্যামশাম* ঘোষালের কণ্ঠের প্রশংসায় লিখে যে তা "মিষ্টি ও খুবই নিয়ন্ত্রীত।" *বলিউড লাইফ* মন্তব্য করে, "শ্রেয়া ঘোষাল তার সুমধুর কণ্ঠ দিয়ে শ্রোতাদের বিস্মিত করেছেন।"

একই বছর তিনি সঞ্জয় লীলা ভন্সালীর সাথে *বাজীরাও মস্তানী* চলচ্চিত্রে কাজ করেন। তিনি এই চলচ্চিত্রের তিনটি গানে কণ্ঠ দেন, সেগুলি হল "মোহে রং দো লাল", "দিওয়ানি মস্তানী", ও "পিঙ্গা"। এই গানগুলির তামিল ও তেলুগু সংস্করণেও তিনি কণ্ঠ দেন। কাওয়ালি সমৃদ্ধ "দিওয়ানি মস্তানী" গানটির জন্য তিনি শ্রেষ্ঠ নারী নেপথ্য কণ্ঠশিল্পী বিভাগে তার পঞ্চম ফিল্মফেয়ার পুরস্কার অর্জন করেন। এছাড়া তিনি এই বছর মালয়ালম ভাষার *এন্ন নিন্টে মোইধিঁ* চলচ্চিত্রের "কাতিরুন্নু কাতিরুন্নু" গানে কণ্ঠ দিয়ে শ্রেষ্ঠ মালয়ালম নারী কণ্ঠশিল্পী বিভাগে ফিল্মফেয়ার পুরস্কার দক্ষিণ অর্জন করেন।

৬১তম ফিল্মফেয়ার পুরস্কার, ২০১৬-এ ঘোষাল
২০১৬ সালের শুরুতে তিনি *ওয়াজির* চলচ্চিত্রে "তেরে বিন" দ্বৈত গানে সোনু নিগমের সাথে কণ্ঠ দেন। শান্তনু মৈত্র সুরারোপিত ও বিধু বিনোদ চোপড়া রচিত গানটি সমালোচকদের নিকট থেকে ইতিবাচক পর্যালোচনা লাভ করে। *বলিউড হাঙ্গামা*র সমালোচক গানটিকে "চলচ্চিত্রের সুন্দর শুরু" হিসেবে উল্লেখ করে মন্তব্য করেন, "যদিও এই গানটির শব্দ বর্তমান সময়ের পটভূমিতে নির্মিত একটি চলচ্চিত্রের জন্য অনেকাংশে শাস্ত্রীয় ধারার, তবে যে কেউ প্রত্যাশা করতে পারেন যে এটি যে কোন বর্ণনায় উপযোগী হবে।" এরপর জিৎ গাঙ্গুলীর সুরে *সনম রে* চলচ্চিত্রে "তুম বিন জিয়া যায়ে" গানে ঘোষালের কণ্ঠ শোনা যায়। এটি নিখিল-বিনয়ের সুরে কে. এস. চিত্রার গাওয়া ২০০১ সালের *তুম বিন* চলচ্চিত্রের একই শিরোনামের গানের পুনঃসংস্করণ। এই গানটি ইতিবাচক ও নেতিবাচক উভয় ধরনের পর্যালোচনা লাভ করে। ঘোষাল *ইশ্‌ক ফরেভার* চলচ্চিত্রে নাদিম সাইফির সুরে "মেরে আঁখোঁ সে নিকলে আঁসু" ও "ইশ্‌ক কি বারিশ" গানে কণ্ঠ দেন, সমালোচকগণ ঘোষালের গায়কীর ধরনকে অলকা ইয়াগনিকের ধরনের সাথে তুলনা করেন। "মেরে আঁখোঁ সে নিকলে আঁসু" গান প্রসঙ্গে *দ্য টাইমস অব ইন্ডিয়া* মন্তব্য করে, "শ্রেয়া জাদু সৃষ্টি করেছেন, যা হৃদয় থেকে আসে।" ঘোষাল মারাঠি চলচ্চিত্র *সৈরাট*-এ অজয়-অতুলের সুরের "আতাচ বায়া কা বাবার্লা" গান পরিবেশন করেন, যা সমাদৃত হয়। অঙ্কিত তিওয়ারির সুরে তার গাওয়া *রুস্তম* চলচ্চিত্রের "জব তুম হোতে হো" গানটিও সমাদৃত হয়। *ফিল্মফেয়ার*-এর দেবেশ শর্মা গানটিকে "বিষণ্ণ" বলে উল্লেখ করেন এবং এই গানে ঘোষালের "সুমধুর" কণ্ঠের ব্যবহারের প্রশংসা করেন। ঘোষাল এরপর তামিল চলচ্চিত্র *দেবী*-এর "রং রং রঙ্গোলি" গান পরিবেশন করেন। তিনি এই গানটির হিন্দি সংস্করণ "রাঙ্গা রে" গানেও কণ্ঠ দেন এবং গানটির তেলুগু সংস্করণ "রং রং রঙ্গারে" গানে কণ্ঠ দেন শ্বেতা মোহন। *ইন্ডিয়া ওয়েস্ট* হিন্দি সংস্করণটির প্রশংসা করে মন্তব্য করেন, "ঘোষাল গানটির কয়েকটি অংশে প্রমাণ করেছেন যে তিনি সুনিধি চৌহানের মত গাইতে পারেন এবং তার বলিষ্ঠ কণ্ঠ নেপথ্য সঙ্গীতশিল্পীদের জন্য বলিষ্ঠ উদাহরণ উপস্থাপন করেছে।" তামিল সংস্করণটিও ইতিবাচক পর্যালোচনা লাভ করে।

২০১৭ সালের শুরুতে ঘোষাল *বদ্রীনাথ কি দুলহনিয়া* চলচ্চিত্রের আমাল মালিকের সুরে তার সাথে দ্বৈত গান "আশিক সারেন্ডার হুয়া" পরিবেশন করেন। গানটি শাব্বির আহমেদের লেখা অদ্ভুত গীতের জন্য প্রশংসিত হয়। "আশিক সারেন্ডার হুয়া" ঘোষালের স্বাভাবিকের চেয়ে নিম্ন স্বরে গাওয়া অল্প কয়েকটি গানের মধ্যে অন্যতম। *ফার্স্টপোস্ট*-এর শ্বেতা রামকৃষ্ণন বলেন, "এই গানটির সবচেয়ে ভালো দিক হল শ্রেয়া ঘোষাল নিম্ন স্বরগ্রামে গাইছেন; যা খুবই অল্পই শোনা যায়।" *বলিউড লাইফ*-এর গৌরঙ্গ চৌহান এই গানের দুজন সঙ্গীতশিল্পী সম্পর্কে বলেন, "এমন একটি গানের জন্য দুজনেই অদ্বিতীয় নির্বাচন ছিল এবং তারা সেটা প্রমাণ করেছেন।" এরপর ঘোষাল *নাম শাবানা* চলচ্চিত্রের "রোজানা" গানে কণ্ঠ দেন। সমালোচকগণ এই গানটিতে তার কণ্ঠের প্রশংসা করেন। *সিনেস্তান*-এর শ্রিরাম আয়েঙ্গার মন্তব্য করেন, "ঘোষালের কণ্ঠ গানটিতে আনন্দ ও সন্তুষ্টির ভারসম্য বজায় রেখে সম্মোহক স্পর্শ নিয়ে এসেছে।" "রোজানা" গানে ঘোষালের কণ্ঠের প্রশংসা করে *ইন্ডিয়া ওয়েস্ট* মন্তব্য করে, "বলতে গেলে তিনি এই চলচ্চিত্রের সঙ্গীতে তার সর্বোচ্চ প্রদান করেছেন যা প্রয়োজনের চেয়েও অধিক।" এছাড়া তিনি এ. আর. রহমানের সুরে হরিহরণের সাথে *ভাইসরয়স হাউজ* চলচ্চিত্রের হিন্দি সংস্করণের জন্য "দো দিলোঁ কে" গানে, এবং *টয়লেট: এক প্রেম কথা* চলচ্চিত্রের "হাঁস মাত পাগলি" গানে সোনু নিগমের সাথে কণ্ঠ দেন। দুটি গানই সমালোচকদের প্রশংসা অর্জন করে। দ্বিতীয় গানটি প্রসঙ্গে *বলিউড হাঙ্গামা*র জোগিন্দর টুতেজা বলেন, "সোনু-শ্রেয়ার যুগলবন্দী গানটিকে অন্য মাত্রায় নিয়ে গেছে এবং বারবার শ্রবণযোগ্য করে তুলেছে।"

শ্রেয়া ২০১৮ সালে ব্যাঙ্গালোরে এক কনসার্টে গান পরিবেশন করছেন।
২০১৭ সালে তিনি ফারহান সাঈদের সঙ্গীত পরিচালনায় তার সাথে *হাফ গার্লফ্রেন্ড* চলচ্চিত্রের "তোড়ি দের" গানে কণ্ঠ দেন। গানটি প্রশংসিত হয় এবং এই গানের জন্য তিনি শ্রেষ্ঠ নারী নেপথ্য কণ্ঠশিল্পী বিভাগে ফিল্মফেয়ার পুরস্কারের মনোনয়ন লাভ করেন। *কইমই* লিখে, "তোড়ি দের গানে ঘোষালের কণ্ঠ মধুর মত মিষ্টি যা শ্রোতাদের মোহাবিষ্ট করে।" *গ্ল্যামশাম* লিখে, "ঘোষাল এক কথায় চমৎকার এবং গানটি বারবার শুনার যোগ্য।" একই বছর তিনি টি-সিরিজের ওয়েব ধারাবাহিক *মিক্সটেপ*-এর পঞ্চম পর্বে তার পরিবেশিত দুটি গান ইতিবাচক প্রতিক্রিয়া অর্জন করে। ঘোষালের চারটি কন্নড় ভাষার গান *দ্য টাইমস অব ইন্ডিয়া*র "২০১৭-এর শীর্ষ ১০ প্রণয়মূলক গান" তালিকায় স্থান লাভ করে, গানসমূহ হল *হেব্বুলি* চলচ্চিত্রের "উসিরে উসিরে", *চক্রবর্তী* চলচ্চিত্রের "ওন্ডু মালেবিল্লু", *মুগুলু নাগে* চলচ্চিত্রের "নিন্না স্নেহাদিন্দা", ও *মাস্তি গুড়ি* চলচ্চিত্রের "চিপ্পিনোলাগাড়ে"। এছাড়া *সারাইনোডু* চলচ্চিত্রে তার গাওয়া "ব্লকবাস্টার" গানটি *দ্য টাইমস অব ইন্ডিয়া*র ২০১৭-এর শীর্ষ ১০ পার্টি গান তালিকায় শীর্ষ স্থান লাভ করে।

২০১৮ সালে ঘোষাল এস. থামনের সুরে *ভাগমতি* চলচ্চিত্রের "মানধরা" গান এবং *তোলি প্রেমা* চলচ্চিত্রের "আল্লাসানি বারি" গানে কণ্ঠ দেন। এছাড়া তিনি *ফির সে...* চলচ্চিত্রে চারটি গানে কণ্ঠ দেন। তিনি ঐতিহাসিক নাট্যধর্মী *পদ্মাবত* চলচ্চিত্রের "ঘুমর" গানে স্বরূপ খানের সাথে কণ্ঠ দেন। চলচ্চিত্রটির পরিচালক সঞ্জয় লীলা ভন্সালী এই গানটি রাজস্থানের রাজপুত রানীর ঐতিহ্যবাহী সঙ্গীত ও নৃত্য ধারা অবলম্বনে সুর করেন। এই গানটি সমাদৃত হয় এবং সমালোচকগণ ঘোষালের সঙ্গীত পরিবেশনার প্রশংসা করেন। *টাইমস নাউ*-এর গৌরঙ্গ চৌহান মন্তব্য করেন, "গানটি আবেদনময়ী এবং যদি এখনো না হয়ে থাকে তবে ভারত জুড়ে নৃত্য পরিবেশকদের কাছে জনপ্রিয় হবে।" "ঘুমর" গানটির জন্য ঘোষাল তার ষষ্ঠ শ্রেষ্ঠ নারী নেপথ্য কণ্ঠশিল্পী বিভাগে ফিল্মফেয়ার পুরস্কার অর্জন করেন। এরপর তিনি *বাগী ২* চলচ্চিত্রে জ্যাকলিন ফার্নান্দেজের উপর চিত্রায়িত *তেজাব* (১৯৮৮) চলচ্চিত্রের "এক দো তিন" গানের পুনঃসংস্করণে এবং নবাগত ইশান খট্টর ও জাহ্নবী কাপুর অভিনীত *ধড়ক* চলচ্চিত্রের শীর্ষ গানে কণ্ঠ দেন।

ঘোষাল ২০১৯ সাল শুরু করেন অভিষেক বর্মণের নাট্যধর্মী *কলঙ্ক* চলচ্চিত্রের দুটি ধ্রুপদী ধারার গান গাওয়ার মধ্য দিয়ে। "ঘর মোরে পরদেশিয়া" ও "তবাহ হো গয়ে" গান দুটি বিপুল প্রশংসা লাভ করে। গান দুটির জন্য তিনি শ্রেষ্ঠ নারী নেপথ্য কণ্ঠশিল্পী বিভাগে জি সিনে পুরস্কার-সহ একাধিক পুরস্কার অর্জন করেন। এরপর তিনি আমাল মালিকের সুরে *কবির সিং* চলচ্চিত্রে শাহিদ কাপুর ও পার্শ্ব অভিনেত্রী নিকিতা দত্তার উপর চিত্রায়িত "ইয়ে আয়না" গানে এবং সাজিদ-ওয়াজিদের সুরে *দাবাং ৩* চলচ্চিত্রে জুবিন নৌটিয়ালের সাথে "হাবিবি কে নয়ন" গানে কণ্ঠ দেন, সমালোচকগণ গানটিকে সুমধুর, হৃদয়গ্রাহী ও সুললিত বলে উল্লেখ করে। এই বছরের পরবর্তী সময়ে তিনি রাজ নিদিমরু ও কৃষ্ণ ডি. কে. পরিচালিত আমাজন প্রাইম ভিডিওর মৌলিক ধারাবাহিক *দ্য ফ্যামিলি ম্যান*-এর দুটি গানে কণ্ঠ দেন। সচিন-জিগরের সুরে র‍্যাপার মেলো ডি'র সাথে তার গাওয়া গান দুটি হল "কিসকে লিয়ে তু মরেগা" ও "দেগা জান", যা এই ধারাবাহিকের আপবিট শীর্ষ গান হিসেবে ব্যবহৃত হয়। দুটি গানে তার পরিবেশনা ভূয়সী প্রশংসা লাভ করে, এবং ভারতীয় সমাজের মধ্যবিত্ত শ্রেণির সংগ্রামের মহিমাকীর্তন করা গীত বিশেষভাবে প্রশংসিত হয়।

### ২০২০-বর্তমান: স্বাধীন কর্ম ও অধিকতর সাফল্য

২০২০ সালে ১২তম মির্চি মিউজিক পুরস্কারে ঘোষাল
ঘোষাল কয়েকটি স্বাধীন একক গান দিয়ে নতুন দশক শুরু করেন। এতে তিনি সৌম্যদীপ ঘোষালের সাথে সুরকার হিসেবেও কাজ করেন। তিনি "নাহ ও ম্যাঁয়" শীর্ষক স্বাধীন একক গান প্রকাশ করেন। এরপর তিনি *মন ভিতর* (২০২০) অ্যালবামের জন্য পণ্ডিত বিরজু মহারাজের কবিতার সঙ্গীতরূপ রেকর্ড করেন। তিনি এই অ্যালবামের শীর্ষ গান "মন ভিতর" ও "ভারি ভারি" নামক দুটি শাস্ত্রীয় গান রেকর্ড করেন। পরবর্তীকালে তিনি ভারতের ৭৩তম স্বাধীনতা দিবস উপলক্ষ্যে সম্মাননা স্বরূপ "আপনি মাটি" গান প্রকাশ করেন। গানটি এর দেশাত্মবোধক বার্তার জন্য প্রশংসিত হয় এবং সধগুরুর ইশা ফাউন্ডেশনের "মাটি বাঁচাও" আন্দোলনের প্রচারণায় ব্যবহৃত হয়। ঘোষাল এরপর দর্শন রাবলের *জুদাইয়াঁ* (২০২০) অ্যালবামের "জুদাইয়াঁ" গানের তার সাথে কণ্ঠ দেন। এটি বিলবোর্ড শীর্ষ ট্রিলার গ্লোবাল চার্টে ১ নং স্থান অধিকার করে। এছাড়া তিনি সেলিম-সুলেমানের *ভূমি* (২০২০) অ্যালবামের "মুরালিয়া" গানে কণ্ঠ দেন। ২০২০ সালে তিনি *তানহাজী* চলচ্চিত্রের "মায় ভবানী", *শিকারা* চলচ্চিত্রের "ঘর ভরা সা লাগে", *দিল বেচারা* চলচ্চিত্রের "তারে গিন" এবং *শকুন্তলা দেবী* চলচ্চিত্রের "পহেলি"-সহ আরও কয়েকটি বলিউড চলচ্চিত্রের গানে কণ্ঠ দেন।

ঘোষাল ২০২১ সালে *সায়না* চলচ্চিত্রের বীরগাঁথাধর্মী "চল ওয়াহিঁ চলেঁ" গানটি প্রশংসিত হয়। ফিল্মফেয়ার ভিত্তিক একজন সমালোচক তার পর্যালোচনায় লিখেন, "শ্রেয়া জানেন কীভাবে গীতে লুকিয়ে থাকা সামান্য তারতম্যকে বের করা আনা যায় এবং আমাল মালিক এই সঙ্গীতশিল্পীকে এই সুরেলা গানটিতে প্রধান ভূমিকা পালনের সুযোগ করে দেন।" এরপর *মিমি* চলচ্চিত্রের "পরম সুন্দরী" গানে ঘোষালের কণ্ঠ শোনা যায়, যা এই বছরের অন্যতম শ্রোতাপ্রিয় গান হয়ে ওঠে এবং বিলবোর্ড গ্লোবাল এক্সক্লুডিং ইউ.এস. চার্টে ১৮৪ নং স্থান অধিকার করে। এই গানের জন্য তিনি সমাদৃত হন এবং ফিল্মফেয়ার পুরস্কারের মনোনয়ন লাভ করেন। ঘোষালের পরবর্তী গান ছিল *ভুজ: দ্য প্রাইড অব ইন্ডিয়া* চলচ্চিত্রের "জালিমা কোকা কোলা"। এরপর তিনি *অতরঙ্গি রে* চলচ্চচিত্রের "চকা চক" ও "তেরে রঙ" গানে কণ্ঠ দেন, দুটি গানই সমাদৃত হয়। প্রথম গানটি তাৎক্ষণিক জনপ্রিয়তা অর্জন করে ও ইন্সটাগ্রাম রিলে ভাইরাল হয়। গানটির জন্য তিনি আরেকটি ফিল্মফেয়ার পুরস্কারের মনোনয়ন লাভ করেন। "চকা চক", "পরম সুন্দরী" ও "জালিমা কোকা কোলা" গানগুলো ২০২১ সালের সবচেয়ে বেশি বার দেখা শীর্ষ ২৫ হিন্দি গানের মধ্যে ছিল। ২০২১ সালে ঘোষাল কয়েকটি স্বাধীন গানে কণ্ঠ দেন, সেগুলো হল টনি কক্করের সাথে "ও সনম", আমাল মালিকের সাথে "প্যায়ার এক তরফা", জাভেদ-মহসিনের সাথে "প্যায়ার করতে হো না" এবং তার নিজের গীত ও সুরে "আঙ্গনা মোরে"। তার একক স্বাধীন গানটি বিলবোর্ড টপ ট্রিলার গ্লোবাল চার্টে শীর্ষ স্থানে ছিল।

ঘোষাল পাঞ্জাবি ভাষার একক গান "উফ" দিয়ে ২০২২ সাল শুরু করেন। তার পরবর্তী গান *গঙ্গুবাই কাঠিয়াওয়াডি* চলচ্চিত্রের "জব সাইয়াঁ" সমাদৃত হয়। *ফার্স্টপোস্ট*-এর লক্ষ্মী গোবিন্দ্রজন তার সঙ্গীত পর্যালোচনায় গানটিকে এই অ্যালবামের সেরা গান বলে উল্লেখ করেন এবং লিখেন, "হারমোনিয়াম ও সারেঙ্গি দিয়ে শুরু হওয়া এই প্রণয়গাঁথা নিখুঁত অলঙ্কৃত কথা আবহ সৃষ্টি করে। গণিকালয়ের পটভূমিতে হলেও এতে সুমধুর কণ্ঠ ও এতটা নিষ্কলুষতা জড়ানো রয়েছে যা শুধু শ্রেয়া ঘোষালের মত ক্ষমতাসম্পন্ন সঙ্গীতশিল্পীই গণিকালয় থেকে এমন সতীত্বপূর্ণ কিছু বের করে আনতে পারেন"। *দি ইন্ডিয়ান এক্সপ্রেস* ও *পিঙ্কভিলা* "জব সাইয়াঁ" গানটিকে তাদের ২০২২ সালের অন্যতম সেরা গান হিসেবে তালিকাভুক্ত করে এবং এর জন্য ঘোষাল ফিল্মফেয়ার ও আইফা পুরস্কারের মনোনয়ন লাভ করেন। ঘোষালের এরপর *বচ্চন পাণ্ডে* চলচ্চিত্রের "হীর রাঞ্ঝানা" গানে কণ্ঠ দেন। এই গানের বিলবোর্ড নিউ ইয়র্কের টাইমস স্কয়ারে প্রদর্শিত হয়। ঘোষাল এরপর বহুভাষী *রাধে শ্যাম* চলচ্চিত্রের দুটি গানে কণ্ঠ দেন, সেগুলো হল তেলুগু ভাষায় "নিন্নেলে" ও তামিল ভাষায় "উন্নালে"। তিনি অজয়-অতুলের সুরে মারাঠি ভাষার সঙ্গীতধর্মী *চন্দ্রমুখী*-তে দুটি গানে কণ্ঠ দেন, তন্মধ্যে একটি লাবণী ধারার "চন্দ্রা" ও গাঁথা "তু চাঁদ রাতি", দুটি গানই সমাদৃত হয়। প্রথম গানটির জন্য তিনি মারাঠি ফিল্মফেয়ারের মনোনয়ন লাভ করেন এবং গানটি ইনস্টাগ্রাম রিলের মাধ্যমে ভাইরাল হয়ে বিশ্বব্যাপী জনপ্রিয়তা লাভ করে।

ঘোষাল *মায়াবা চায়াবা* গানের জন্য রাষ্ট্রপতি দ্রৌপদী মুর্মুর নিকট থেকে তার ৫ম জাতীয় চলচ্চিত্র পুরস্কার গ্রহণ করছেন।
ঘোষাল ২০২২ সালে এ. আর. রহমানের সুরকৃত কয়েকটি ভিন্ন ভাষার গানে কণ্ঠ দেন। প্রথমে তিনি তামিল ভাষার *ইরাবিন নিজাল* চলচ্চিত্রের "মায়াবা থোয়াবা" গানটির জন্য ইতিবাচক প্রতিক্রিয়া লাভ করেন। তিনি এই গানের তেলুগু ভাষার সংস্করণ "মায়াবা চায়াবা" গানেও কণ্ঠ দেন, যার জন্য তিনি পঞ্চমবারের মত শ্রেষ্ঠ নারী নেপথ্য কণ্ঠশিল্পী বিভাগে জাতীয় চলচ্চিত্র পুরস্কার অর্জন করেন। ঘোষাল এরপর তামিল ভাষার *বেন্ধু থানিন্ডাথু কাডু* চলচ্চিত্রের "উন্না নেনাচাধুম" গানে কণ্ঠ দেন। তিনি তামিল ভাষার *কোবরা* চলচ্চিত্রের "থুম্বি থুল্লাই" গানের জন্য সমাদৃত হন। এছাড়া তিনি এই গানের কন্নড় সংস্করণ "ডাম্বি ডাম্বি", মালয়ালম সংস্করণ "থুম্বি থুল্লাই", ও তেলুগু সংস্করণ "চুপে ওহাল্লো" গানেও কণ্ঠ দেন। ২০২২ সালের এ. আর. রহমানের সুরে তার শেষ গানটি ছিল তামিল ভাষার *পোন্নিয়িন সেল্বন: ১* চলচ্চিত্রের "রাতচাসা মামানি"। তিনি এই গানের তেলুগু সংস্করণ "রাচাসা মাভায়া", কন্নড় সংস্করণ "রাক্ষস মামানে", হিন্দি সংস্করণ "রাক্ষস মামা রে" ও মালয়ালম সংস্করণ "রাক্ষস মামানে" এবং এই চলচ্চিত্রের হিন্দি সাউন্ডট্র্যাকের "বোল" গানে কণ্ঠ দেন। ঘোষাল দুটি গানের জন্য সমাদৃত হন, যেখানে *দি ইন্ডিয়ান এক্সপ্রেস*-এর সুয়াংশু খুরানা তার সঙ্গীত পর্যালোচনায় ঘোষালের "রাক্ষস মামা রে" গান গাওয়ায় "অসাধারণ মাধুর্যের" উল্লেখ করেন এবং আরও লিখেন ঘোষাল আলাপ ও চমৎকার "বোল" গানে সব ছাপিয়ে গেছেন। ঘোষাল এরপর *মাজা মা* চলচ্চিত্রের গর্বা গান "বুম পাড়ি" গানের জন্য প্রশংসিত হন। তিনি এরপর *ব্রহ্মাস্ত্র: পার্ট ওয়ান – শিবা* চলচ্চিত্রের "রসিয়া" গানে কণ্ঠ দেন, যার জন্য তিনি শ্রেষ্ঠ নারী নেপথ্য কণ্ঠশিল্পী বিভাগে আইফা পুরস্কার অর্জন করেন। তিনি এরপর সেলিম-সুলেমানের অ্যালবাম *ভূমি* (২০২২)-এর "লট আ মেরে দেস" গানে কণ্ঠ দেন। তার পরবর্তী গান ছিল মার্কিন অ্যা কাপেলা সঙ্গীতদল পেন্টাটোনিক্সের গ্র্যামি মনোনীত অ্যালবাম *অ্যারাউন্ড দ্য ওয়ার্ল্ড* (২০২২)-এর "ইনভিন্সিবল"। ঘোষাল এরপর সঞ্জয় লীলা ভন্সালীর গজলের অ্যালবাম *সুকুন* (২০২২)-এর দুটি গজলে কণ্ঠ দেন, সেগুলো হল "তুঝে ভি চাঁদ" ও "কারার"। সমালোচক সুভাষ কে. ঝা তার পর্যালোচনায় "তুঝে ভি চাঁদ" গানে আমোদপূর্ণ মাদকতা ও শিল্পানুগ হুক ছত্রের প্রশংসা করেন এবং "কারার" গানের প্রশংসা করে লিখেন "মোমিন খান মোমিনের অমর গজল *ও জো হাম মেঁ তুম মেঁ কারার থা" এর শ্রেয়ার গায়কী শ্রমসাধ্য ছিল"। ঘোষাল* সালাম ভেঙ্কি *চলচ্চিত্রের "জো তুম সাথ হো" (দ্বৈত ও ঘুমপাড়ানি সংস্করণ),* সার্কাস *চলচ্চিত্রের "সুন জরা" ও মারাঠি চলচ্চিত্র* বেদ*-এর "সুখ কালালে" দিয়ে ২০২২ সাল সমাপ্ত করেন, তন্মধ্যে তিনি* সুখ কালালে" গানটি সমাদৃত হয়, এবং তিনি এই গানের জন্য মারাঠি ফিল্মফেয়ারের মনোনয়ন লাভ করেন।

## ব্যক্তিগত জীবন

শ্রেয়া ২০১৫ সালের ৫ ফেব্রুয়ারি তার শৈশবের বন্ধু শিলাদিত্য মুখোপাধ্যায়ের সাথে বাঙালি হিন্দু রীতিতে বিবাহ বন্ধনে আবদ্ধ হন। বিয়ের পূর্বে তাদের ১০ বছরের প্রেমের সম্পর্ক ছিল। ঘোষাল তার নিজের সম্পর্কে বলেন যে তিনি গান গাওয়ার পাশাপাশি ভ্রমণ করতে ও বই পড়তে পছন্দ করেন, কিন্তু রান্না তাকে অধিক তৃপ্তি দেয়।

## কনসার্ট ও অন্যান্য কর্মকাণ্ড

ঘোষাল ২০০৯ সালে একটি কনসার্টে গান পরিবেশন করছেন
ঘোষাল বিশ্বব্যাপী বিভিন্ন কনসার্টে সঙ্গীত পরিবেশন করে থাকেন। ২০১৩ সালে তিনি অস্ট্রেলিয়া ও নিউজিল্যান্ড সফরে যান এবং ব্রিসবেন কনভেনশন সেন্টার, মেলবোর্নের ডালাস ব্রুকস সেন্টার, সিডনি অপেরা হাউজ ও অকল্যান্ডের ভোডাফোন ইভেন্টস সেন্টারে সঙ্গীত পরিবেশন করেন। একই বছর তিনি সংযুক্ত আরব আমিরাতের শারজাহ ক্রিকেট অ্যাসোসিয়েশন স্টেডিয়ামে সঙ্গীত পরিবেশন করেন। এছাড়া এই বছর তিনি পাইলেসে স্বামী বিবেকানন্দ আন্তর্জাতিক সম্মেলন কেন্দ্রে মরিশাসে তীব্র বৃষ্টিপাতে হতাহতদের সাহাযার্থে আয়োজিত এক কনসার্টে অংশগ্রহণ করেন। তিনি ভারতের বিমানবন্দর কর্তৃপক্ষের ১৮তম বার্ষিক দিবস উপলক্ষ্যে হৃষীকেশ রানাদের সাথে মঞ্চে পরিবেশনা করেন। তিনি ২০১৩ ও ২০১৪ সালে দুইবার লন্ডন সফরে যান এবং সেখানে রয়্যাল অ্যালবার্ট হলে পরিবেশনা করেন। ২০১৩ সালে প্রথম সফরে তিনি বলিউডের ১০০ বছর পূর্তি উদ্‌যাপনের অংশ হিসেবে একাধিক বলিউডের পুরাতন হিট গান পরিবেশন করেন।

২০০৬ সালে মেলবোর্নে কমনওয়েলথ গেমসের সমাপনী অনুষ্ঠানে তিনি সোনু নিগম, সুনিধি চৌহান ও শ্যামক দাবরের সাথে ২০১০ কমনওয়েলথ গেমসের শীর্ষ গান পরিবেশন করেন, যার উদ্দেশ্য ছিল নতুন দিল্লিতে অনুষ্ঠিতব্য ২০১০ সালের আয়োজনে সবাইকে আমন্ত্রণ জানানো। একই বছর এইডস সচেতনতা ক্যাম্পেইনের অংশ হিসেবে বিবিসি ওয়ার্ল্ড সার্ভিস ট্রাস্ট ও জাতীয় এইডস নিয়ন্ত্রণ সংস্থা (ন্যাকো) যৌথ উদ্যোগে নির্মিত টেলিভিশন অনুষ্ঠান "হাত সে হাত মিলা"-এর জন্য শঙ্কর-এহসান-লায়ের সুরে তিনি নিগমের সাথে এই অ্যালবামের শিরোমান গানটি রেকর্ড করেন। এই গানের ভিডিওটিতে বিবেক ওবেরয়, শিল্পা শেট্টি, দিয়া মির্জা, জন আব্রাহাম, বিপাশা বসু, প্রিয়াঙ্কা চোপড়া, পূজা বেদীসহ ৪০ জনের অধিক তারকা অংশগ্রহণ করেন। এই অ্যালবামের আয়কৃত অর্থ এইচআইভির নিমিত্তে গঠিত দাতব্য প্রতিষ্ঠানে দান করা হয়। ২০১১ সালে তিনি জয়ালুকাস জুয়েলারির শুভেচ্ছাদূত হন।

২০১৬ সালে ঘোষাল ১৭ বছর বয়সী এক অ্যাকিউট লিম্ফোব্লাস্টিক লুকেমিয়ায় আক্রান্ত রোগীর সাহাযার্থে একটি দাতব্য অনুষ্ঠানে গান পরিবেশন করেন। একই বছর তিনি সিডনি অলিম্পিক পার্কে একটি কনসার্টে গান পরিবেশন করেন। ২০১৭ সালে তিনি মার্কিন যুক্তরাষ্ট্রের ডেট্রয়েটের ফক্স থিয়েটারে চল্লিশ সদস্য বিশিষ্ট সিমফনি ব্যান্ডের সাথে একটি কনসার্টে গান পরিবেশন করেন।

## শিল্পদক্ষতা

### অনুপ্রেরণা

শ্রেয়া ঘোষালের প্রথমদিকের সঙ্গীত বিষয়ক স্মৃতি হল তার মাতা শর্মিষ্ঠা ঘোষালের গান শোনা, তিনি একটি ক্লাবে শাস্ত্রীয় বাংলা গান গেয়েছিলেন। শৈশবে তিনি তার মায়ের মাধ্যমেই সঙ্গীতের সাথে পরিচিত হন, তার মাকে তিনি তার প্রথম "গুরু" হিসেবে উল্লেখ করে থাকেন। তার বলেন যে তা মাতা তার সর্বশ্রেষ্ঠ সমালোচক।

ঘোষাল কে. এস. চিত্রা, লতা মঙ্গেশকর, আশা ভোঁসলে, গীতা দত্ত, মোহাম্মদ রফি, কিশোর কুমার, ইলাইয়ারাজা ও মুকেশকে তার অনুপ্রেরণা বলে উল্লেখ করেন। তিনি গজল ধারার সঙ্গীত পরিবেশনার ক্ষেত্রে জগজিৎ সিংকে তার অনুপ্রেরণা বলে উল্লেখ করেন।

### কণ্ঠ

২০১২ সালে *তিন কন্যা* চলচ্চিত্রের গান রেকর্ডিংয়ে ঘোষাল
ঘোষাল নিম্ন স্বরে গান পরিবেশন করে থাকেন। *মেট্রো টাইমস* তার কণ্ঠকে "মিষ্টি ও ধোঁয়াটে সোপরানো" বলে উল্লেখ করে, এবং *দ্য হিন্দু* তার কণ্ঠকে "সুমধুর" ও "কিছুটা রুক্ষ" বলে বর্ণনা করে। এক সাক্ষাৎকারে ঘোষাল উল্লেখ করেন যে তার কণ্ঠ শুরুর সময়ের "মেয়েলি চড়া সুর" থেকে আরও পরিপক্বতা লাভ করেছে। গণমাধ্যমে তার কণ্ঠকে উচ্চ-স্বরের সঙ্গীত পরিবেশনার জন্য সবচেয়ে উপযোগী বলে বর্ণিত হয়েছে, যদিও কয়েকজন সমালোচক বলেছেন যে যখন তিনি উচ্চ স্বরগ্রামে পৌঁছান তার কণ্ঠ চিৎকারে পরিণত হয়।" একই ভাবে *কনফেশন অব আ কাওয়ার্ড - অ্যান ইন্ডিয়ান অ্যাডভেঞ্চার* বইতে বর্ণিত হয়েছে যে ঘোষালের উচ্চ-স্বরের কণ্ঠ আকর্ষণীয় ও হৃদয়গ্রাহী, কিন্তু প্রায়ই একই রকমের মনে হয়। ঘোষাল স্বয়ংক্রিয়-সুর ব্যবহার করে স্বরগ্রাম ঠিক করার বিপক্ষে কথা বলেন। তার গান গাওয়া ও গানের মহড়ার ধরন সম্পর্কে তিনি বলেন, "যখন আমাকে গান শোনানো হয়, তখন আমার গীত লেখার বিশেষ ধরন রয়েছে। গানটি যে ভাষাতেই হোক না কেন, এমনকি বাংলা ভাষায় হলেও, আমি তা হিন্দি ভাষায় লেখি। আমার নির্দিষ্ট স্বরলিপি ও কীভাবে উচ্চারণ করা হবে তা দাগানোর কৌশল রয়েছে। আমি মনে করি দেবনাগরী লিপি ভাষার ধ্বনিতত্ত্বের খুবই নিকটবর্তী। ইংরেজি অক্ষরগুলো এই কাজের জন্য খুব একটা উপযোগী নয়। এছাড়া আমার নিকট যখন গানের কথা পড়ে শোনানো হয় তখন আমি খুব মনোযোগ দিয়ে শুনি ও যতটুকু সম্ভব আয়ত্ত করার চেষ্টা করি।"

*দি ইন্ডিয়ান এক্সপ্রেস* অনুসারে, "তার কণ্ঠে প্রশান্তি" ও "ঈর্ষনীয় উঠানামা" তাকে তার সমসাময়িক সঙ্গীতশিল্পীদের থেকে আলাদা করেছে। তার কণ্ঠের ওঠানামার বৈচিত্র সম্পর্কে তারা আরও উল্লেখ করে, "তার কণ্ঠের স্বর পরিবর্তন এতটাই সুমধুর যে রেকর্ডিং স্টুডিওতে নিয়ে আসার পর তা কাজের ধরনের উপর ভিত্তি করে দুষ্টুমি-সম্পন্ন, আবেদনময়, গম্ভীর, দুঃখ ভারাক্রান্ত, হাস্যরসাত্মক ও বিশুদ্ধ ধ্রুপদী সুরে পরিবর্তন করা যায়।" শ্রেয়া ঘোষালকে "এই প্রজন্মের সবচেয়ে বৈচিত্রপূর্ণ সঙ্গীতশিল্পী" হিসেবে উল্লেখ করে *ইন্ডিয়া ওয়েস্ট* "নিম্ন স্বরগ্রাম থেকে উচ্চ স্বরগ্রামে" যাওয়ার সময়ে তার কণ্ঠের নিস্তরঙ্গতার প্রশংসা করে। *দ্য টাইমস অব ইন্ডিয়া* অনুসারে, ঘোষাল ধ্রুপদী থেকে শুরু করে বিশুদ্ধ বাণিজ্যিক সঙ্গীতসহ বিভিন্ন ধরনের গানে গাওয়ার মধ্য দিয়ে তার সঙ্গীতে "বৈচিত্রতার ছাপ" ধরে রাখেন। ২০০৩ সালে ঘোষাল স্বীকার করেন যে তিনি তার কণ্ঠ ভালোভাবে নিয়ন্ত্রণ করতে পারেন, ফলে কোন সঙ্গীত পরিচালকই তাকে কোন নির্দিষ্ট মোড়কে আচ্ছাদিত করতে পারেননি।

ঘোষাল কল্যাণজী বীরজী শাহের নিকট কণ্ঠের তালিম নেন এবং কর্মশালায় অংশগ্রহণ করেন। সেখানে তিনি কণ্ঠ প্রদান, সরল স্বরগ্রাম, ও কম্পন সম্পর্কিত কৌশল সমূহ রপ্ত করেন। তিনি মনে করেন শাস্ত্রীয় সঙ্গীতের তালিম নেপথ্য সঙ্গীতের অন্যতম সম্পদ কারণ তা কণ্ঠকে মানানসই ও সতেজ রাখে। সঙ্গীত পরিচালক শেখর রবজিয়ানি ঘোষালের গায়কীর বৈচিত্রতার প্রশংসা করেন। সোনু নিগমের মত ঘোষালের সর্বোত্তম গুণ হল তার অভিব্যক্তিগুলো সঠিক ঢঙের সাথে আসে। সঙ্গীত পরিচালক ও সঙ্গীতশিল্পী এম. জয়চন্দ্রণ ঘোষালের প্রশংসা করে বলেন, "তিনি যেভাবে গীতগুলো হিন্দিতে লিখেন তা চমৎকার এবং এরপর মালয়ালম শব্দে তার স্বরূপে অভিব্যক্তি গুলো প্রকাশ করে থাকেন। এক সাক্ষাৎকারে ঘোষাল মন্তব্য করেন, "আমি দ্বৈত-অর্থবোধক গান বা কুরুচিপূর্ণ গীত সমৃদ্ধ গানসমূহ গাইতে পারি না।"

## জনপ্রিয়তা

### প্রভাব ও খ্যাতি

২০১৩ সালে ভারতীয় আইডল জুনিয়রে ঘোষাল
সঙ্গীত পরিচালক অঙ্কিত তিওয়ারি, জিৎ গাঙ্গুলি, ঘোষালের সমসাময়িক সঙ্গীতশিল্পী পাপন, পলক মুছল, সুখবিন্দর সিং, বম্বে জয়শ্রী, জাভেদ আলী, নেহা কক্কড়, ঋচা শর্মা, পাকিস্তানি সঙ্গীতশিল্পী গুলাম আলী, রাহাত ফাতেহ আলী খান, আসরার, আ কাপেলা সঙ্গীতদল পেন মাসালা, চলচ্চিত্র অভিনেত্রী দিয়া মির্জা, ক্রিকেটার এমএস ধোনি শ্রেয়া ঘোষালের কাজের প্রশংসা করেছেন। চলচ্চিত্র পরিচালক বিশাল ভারদ্বাজ, করণ জোহর, ও বিধু বিনোদ চোপড়া ঘোষালকে এই প্রজন্মের সেরা গায়িকা হিসেবে অভিহিত করেছেন। কানাডীয় সঙ্গীতশিল্পী নেসডি জোন্স, যুক্তরাজ্যের সঙ্গীতশিল্পী রোমা সাগর, ব্রিটিশ ভারতীয় সঙ্গীতশিল্পী ট্রিপেট গ্যারিয়েল, অনন্যা নন্দা ঘোষালকে তাদের অনুপ্রেরণা বলে উল্লেখ করেছেন।

ঊষা উথুপ তাকে "আগামী প্রজন্মের কণ্ঠ" বলে অভিহিত করেন। প্রবীণ সঙ্গীতশিল্পী বাণী জয়রাম ও মান্না দে তার সঙ্গীত দক্ষতার প্রশংসা করেন। জ্যেষ্ঠ সঙ্গীতশিল্পী অলকা ইয়াগনিক, আশা ভোঁসলে, লতা মঙ্গেশকর, হেমলতা, কবিতা কৃষ্ণমূর্তি, কুমার শানুও ঘোষালকে এই প্রজন্মের সেরা নারী সঙ্গীতশিল্পী হিসেবে উল্লেখ করেন। সোনু নিগম ঘোষালকে তার প্রিয় সঙ্গীতশিল্পী হিসেবে উল্লেখ করে বলেন, "যদি সর্বকালের সেরা সঙ্গীতশিল্পীদের তালিকা করা হয়, শ্রেয়া অবশ্যই এতে অন্তর্ভুক্ত হবেন।" *ইস্টার্ন আই*-এর আসজাদ নাজির তাকে নেপথ্য সঙ্গীতের অবিসংবাদিত রানী বলে অভিহিত করেন।

### গণমাধ্যমে ভাবমূর্তি

২০১৩ সালে ইন্ডিয়ান আইডলের সেটে ঘোষাল
ঘোষালের সম্মানার্থে ২০১০ সালের ২৬ জুন যুক্তরাষ্ট্রের ওহাইও রাজ্যের গভর্নর টেড স্ট্রিকল্যান্ড দিনটিকে "শ্রেয়া ঘোষাল দিবস" হিসেবে ঘোষণা দেন। তার ভক্তরা জনপ্রিয় মাইক্রোব্লগিং ও সামাজিক যোগাযোগ মাধ্যমগুলোতে প্রথম শ্রেয়া ঘোষাল দিবস পালন করে। ২০১৩ সালের এপ্রিল মাসে যুক্তরাজ্যের হাউজ অব কমন্সের সদস্যবৃন্দ কর্তৃক প্রদত্ত লন্ডনের সর্বোচ্চ সম্মাননা লাভ করেন।

২০১২ সালে ঘোষাল ভারতের তারকাদের আয় ও জনপ্রিয়তার ভিত্তিতে তৈরি করা *ফোর্বস* সাময়িকীর ১০০ তারকা তালিকায় স্থান লাভ করেন। তিনি টানা পাঁচ বছর এই তালিকায় শীর্ষ ৫০-এ অবস্থান করেন; তন্মধ্যে ২০১২-১৩ সালে ৪২তম, ২০১৪ সালে ২৮তম, ২০১৫ সালে ৩৩তম, এবং ২০১৬ সালে ২৮তম। ২০১৩ সালে *ফোর্বস ইন্ডিয়া* তাকে তাদের "শীর্ষ ৫ তারকা ১০০ সঙ্গীতশিল্পী ও সঙ্গীতজ্ঞ" তালিকায় স্থান প্রদান করে। *ভার্ভ*-এর "২০১৬-এর ৫০ ক্ষমতাধর নারী" তালিকায় তিনি একমাত্র ভারতীয় সঙ্গীতশিল্পী হিসেবে স্থান লাভ করেন।

ঘোষাল তার স্টাইল ও ফ্যাশন-বোধের জন্যও সুপরিচিত। ঘোষাল বলেন যে তাকে চলচ্চিত্রে অভিনয়ের প্রস্তাব দেওয়া হয়েছিল কিন্তু তিনি তাতে অস্বীকৃতি জানিয়ে উল্লেখ করেন যে তার এতে আগ্রহ কম। ২০১৩ সালে যুক্তরাজ্য ভিত্তিক সংবাদপত্র *ইস্টার্ন আই* তাদের "৫০ যৌন আবেদনময়ী এশীয় নারী" তালিকায় তাকে ৪৩তম স্থান প্রদান করে। ২০১৫ সালে এই সংবাদপত্রের "সেরা ২০ বলিউড নেপথ্য সঙ্গীতশিল্পী" তালিকায় তার অবস্থান ছিল সপ্তম। পুরুষদের জন্য ভারতীয় লাইফস্টাইল ওয়েবসাইট মেন্সএক্সপি.কমের "শীর্ষ দশ যৌন আবেদনময়ী নারী বলিউড সঙ্গীতশিল্পী" তালিকায় তার অবস্থান ছিল তৃতীয়।

ঘোষাল সামাজিক যোগাযোগ মাধ্যমেও সক্রিয়। সোশ্যালবেকার্সের পরিসংখ্যান অনুসারে তিনি ফেসবুকে ষষ্ঠ সর্বোচ্চ লাইকধারী ভারতীয় ব্যক্তিত্ব এবং টুইটারে ৪৭তম সর্বাধিক অনুসরণকৃত ভারতীয় ব্যক্তিত্ব। তিনি গুগল অনুসন্ধানে শীর্ষ দশ সর্বোচ্চ অনুসন্ধানকৃত ভারতীয় সঙ্গীতশিল্পীদের একজন। ২০১৭ সালের মার্চ মাসে প্রথম ভারতীয় সঙ্গীতশিল্পী হিসেবে দিল্লিতে মাদাম তুসো জাদুঘরের ভারতীয় শাখায় তার মোমের মূর্তি স্থাপিত হয়।

## ডিস্কতালিকা

### বাংলা গানের অ্যালবাম

*দেব ডি* চলচ্চিত্রের একটি গানের ডাবিংয়ের সময় ঘোষাল
* *বেঁধেছি বীণা* (১৯৯৮)
* *ও তোতা পাখি রে* (১৯৯৮)
* *একটি কথা* (১৯৯৯)
* *মুখর পরাগ* (২০০০)
* *রুপসী রাতে* (২০০০)
* *বনমালী রে* (২০০২)
* *যাব তেপান্তর* (২০০৩)
* *আকাশের মুখোমুখি* (২০০২)
* *স্বপ্নের পাখা* (২০০৩)
* *ঠিকানা* (২০০৬)
* *কৃষ্ণ বিনা আছে কে* (২০০৭)
* *যেতে দাও আমায়* (২০০৮)
* *এই আকাশ তোমারই*
* *মিলন পিয়াসী*
* *রিম ঝিম*
* *তুমি বলো আমি শুনি*
* "মেঘের পালক"
* "মন কেমনের স্টেশন"

## পুরস্কার ও স্বীকৃতি

শ্রেয়া ঘোষাল চারবার শ্রেষ্ঠ নারী নেপথ্য কণ্ঠশিল্পী বিভাগে জাতীয় চলচ্চিত্র পুরস্কার অর্জন করেছেন, গানগুলি হল হিন্দি ভাষার *দেবদাস* (২০০২)-এর "ব্যায়রি পিয়া", *পহেলি* (২০০৫)-এর "ধীরে জলনা", *জব উই মেট* (২০০৭)-এর "ইয়ে ইশ্‌ক হায়ে" এবং যৌথভাবে বাংলা ভাষার *অন্তহীন* (২০০৮)-এর "ফেরারি মন" ও মারাঠি ভাষার *জোগওয়া* (২০০৮)-এর "জিব রংলা"। তিনি ভারতের ইতিহাসে মাত্র ২৬ বছর বয়সে চারবার জাতীয় চলচ্চিত্র পুরস্কার পাওয়া একমাত্র গায়িকা। তিনি সাতটি ফিল্মফেয়ার পুরস্কার অর্জন করেছেন, তন্মধ্যে একটি নবীন সঙ্গীত প্রতিভা হিসেবে আর. ডি. বর্মণ পুরস্কার এবং ছয়টি শ্রেষ্ঠ নারী নেপথ্য কণ্ঠশিল্পী বিভাগে - *দেবদাস* (২০০২)-এর "ডোলা রে ডোলা", *জিসম* (২০০৩)-এর "জাদু হ্যায় নাশা হ্যায়", *গুরু* (২০০৭)-এর "বারসো রে", *সিং ইজ কিং* (২০০৮)-এর "তেরি ওর", *বাজীরাও মস্তানী* (২০১৫)-এর "দিওয়ানি মস্তানী", এবং *পদ্মাবত* (২০১৮)-এর "ঘুমর" গানের জন্য। এছাড়া তিনি শ্রেষ্ঠ নারী নেপথ্য কণ্ঠশিল্পী বিভাগে দশটি ফিল্মফেয়ার পুরস্কার দক্ষিণ অর্জন করেছেন।

ঘোষাল একাধিক রাজ্য চলচ্চিত্র পুরস্কারও অর্জন করেছেন, তন্মধ্যে *বানারস* (২০০৯), *বীরপুত্রন* ও *রতিনির্বেদম* (২০১১), *হাউ ওল্ড আর ইউ?* (২০১৪), এবং *আমি* (২০১৮) চলচ্চিত্রের গানের জন্য চারটি কেরল রাজ্য চলচ্চিত্র পুরস্কার অর্জন করেন; এবং *সিল্লুনু অরু কাদল* (২০০৬) চলচ্চিত্রের "মুনবে বা" ও *কুমকি* (২০১২) চলচ্চিত্রের "সল্লিতালে আবা কাদল" গানের জন্য দুটি তামিলনাড়ু রাজ্য চলচ্চিত্র পুরস্কার অর্জন করেন।

## তথ্যসূত্র

## বহিঃসংযোগ

* দাপ্তরিক ওয়েবসাইট
* ইন্টারনেট মুভি ডেটাবেজে শ্রেয়া ঘোষাল (ইংরেজি)